text:
Pastor Protestante Nag-katoliko
(Gikan sa English Gihuban ni Brad Socrates Fernandez)
Ang mamati kaninyo mamati kanako, ug ang magsalikway kaninyo magsalikway kanako ug ang magsalikway kanako, magsalikway kaniya nga nagsugo kanako, (San Lukas 10:16).
Ako si Paul Whitcomb usa ka Amerikanhon nga magtutuo ni Cristo. Usa ako ka Protestante kanhi, apan karon Katoliko na. Sulod sa 32 ka tuig usa ako ka Protestante. Natawo ako nga Protestante, ang akong amahan usa ka Episcopaliano ug ang akong inahan usa ka Metodista. Nabunyagan ako nga usa ka Episcopaliano. Sa akong kabatan-on nagtuon ako ma-Domingo bahin sa tinuhoan sa Simbahan nga Baptist. Ang akong mga ginikanan “walay-libog” nga matang sa Kristohanon. Sila nagtuo nga matag tinuhoan basta Kristohanon ug Protestante managsama ra.Naminyo ako ni Augustana Synod, usa ka Lutherana, Protestante gihapon sama kanako. Tungod sa ekonomikanhong katarungan sulod sa usa ka tuig sa among kaminyoon namalhin kami sa usa ka dapit nga naglabi ang mga Luterano. Sa maong dapit mibalik ang akong kaaktibo sa tinuhoan sulod sa Simbahang Metodista. Sulod sa mga katuigan sa pagtuon nahimo ako nga usa ka Ministro sa tinuhoang Metodista.
OO, sulod gayud sa 32 ka tuig ako nagkinabuhi nga usa ka Kristohanon nga Protestante. Ang tibuok kong nakat-onan bahin sa tinuhoan gikan sa namat-an ko’g kahayag, ang gitudlo sa akong mga ginikanan ug sa ako nga pakig-uban sa komunidad sa mga Protestante. Ang akong pakig-uban sa maong pundok nakahatag kanako’g daghang mga kaayohan. Diha ko maila ang kaayo ug gugma sa Dios kanatong mga tawo.
Diha sa maong tinuhoan nadawat ko si Cristo ang atong Manluluwas ug Ginoo nga nagpakatawo aron sa pagtubos sa atong mga sala. Diha sa tinuhoang Protestante nakat-onan ko, nga ang Bibliya gisudlan sa mga Pulong sa Dios. Diha sa maong Pundok gikahinagbo ko ang daghang mga sinsero kun matinuoron ug mahinatagong mga tawo. Kadto tipik sa akong kinabuhi nga dili ko malimtan. Gani wala gayuy bisan gamay na lang nga pagbati sa kaligutgot ngadto ni bisan kinsa nga Protestante nga magatukmod kanako sa kasilag o pangluod aron mobalhin ako’g laing pundok.
Nagpabilin ang akong gugma sa akong mga ginikanan, mga higala ug kauban ko kanhi sa pundok nga Protestante ug dili kana mausab hangtud sa akong kamatayon. Ang Katarungan nga misulod ako sa Katoliko, dili katarungan sa pagbati o emosyon kondili tungod sa akong tanlag. OO, ang akong konsensiya maoy maoy nag-agda kanako, human sa mainantuson nga pagsusi ug pagtuki sa kamatuoran nga gitudlo sa Iglesia Katolika Apostolika Romana.
Sa pagkatinuod, hilabihan kadako sa akong gugma sa Bibliya busa gigakos ko kini ug gitun-an pag-ayo. Nagtuo ako nga ang Bibliya mao ang bugtong sukaranan sa pagtuo. Kini ang akong natun-an sa akong Protestanteng barahan. Uban sa hugot nga pag-ampo gibasa ko kini ug gipangayo sa Espiritu Santo nga madan-agan ako sa Iyang kahayag aron nga hugot ug sibo ang akong pagtuo, buhat ug wali nga takos gayud makapahimuot sa Dios nga akong gialagaran. Apan diha’y kahaw-ang nga akong gibati sa tinuhoang Protestante ingon ug dunay dakong nakulang nga akong gipangita. Diha’y kagubot nga gisagobang sa akong kalag. kini ang dugang pa nga kamatuoran. Nakahukom ako sa pag-utingkay kun pagtuon sa mga pundok nga Kristohanon. Giapil ko sa pagsusi ang Iglesia Katolika. Dili mahimo nga taligam-an ko siya. Dako kaayo kining maong pundok ug naila sa daghang mga karaang katuigan ug sa tibuok kalibotan. Busa sutaon ko siya, dili lang ang iyang kamatuoran apil na sa iyang kasaypanan. Nahimo ko nga tamdanan sa pagtuon ang Bibliya, sama niadtong mga taga Berea nga kanunay nilang gimatngonan ang giwali ni Apostol Pablo kon kini nahitukma ba sa mga Pulong sa Dios, “matag adlaw silang nagtuon sa Kasulatan kon tinuod ba gayud ang gisulti ni Pablo,”(Buhat 17:11). Sa pagkatinuod buot ko gayud nga magwali ug magtudlo sa tibuok nga kamatuoran ug mahimo nga tinuod nga pinadala isip ministro sa Dios.Kini ang akong gibati nga kahaw-ang sa akong pagka-Protestante.Una ug labaw sa tanan, ako nagtuo nga ang Dios sa kamatuoran ug dili kabakakan o kasayapanan. “Magpabilin nga maminatud-on ang Dios bisan pa’g bakakon ang tanang mga tawo,” (Roma 3:4) Diha sa akong pagtuon sa Bibliya nahibaloan ko nga ang gibuhat sa Dios adunay dakong katuyoan nga Diosnon ug kini dili angay nga supakon o balihon sa tawo. Diha sa Bibliya ako nasayud nga ang Ginoo buot nga mahiusa kita Kaniya sa husto nga paagi. Kay ang atong mga paagi dili man mao ang mga paagi sa Dios. “Kay ang akong hunahuna, dili mao ang inyong hunahuna, ni ang akong laraw mao ang inyong mga laraw, nag-ingon ang Ginoo,”
(Isaias 55:8).Nahibaloan ko sa akong pagbasa sa Bibliya nga kinahanglanon ang matuod nga Iglesia sa kaluwasan sa tanang mga tawo. Dakog bili kining mga pulong ni Jesus ngadto sa Iglesia nga iyang gitukod: “Ang Mamati kaninyo, mamati Kanako, ug ang magasalikway kaninyo, magasalikway Kanako; ug ang magasalikway Kanako magasalikway Kaniya nga nagsugo Kanako,” (Luk. 10:16). “Ug sultihan ko kamo, ang idili ninyo dinhi sa yuta, idili usab didto sa Langit, ug ang inyong itugot dinhi sa yuta, itugot usab didto sa Langit,”(Mat. 18:18). Ako nagtuo nga wala magtiaw si Jesus nga namulong niini. Mga pulong kini nga nagdala ug kagahom nga gipiyal niya sa iyang Iglesia ug kini labot gayud sa pagdumala ug sa pag-giya sa mga katawhan bahin sa kaluwasan, kay langit man ang saad nga barahan niini. Ubos gihapon sa matinuoron kong pagtuon sa Bibliya ako nasayran nga USA RA ka Iglesia ang gitukod ni Jesus ug kini usa ka kahibulongan nga lawas ni Cristo dinhi sa yuta. Sama sa ULO ug ang Lawas wala kini magkabulag usa ra kini ka pagkamao. Ang gahom ug kaalam sa ULO ikapaambit gayud kini sa tibuok bahin sa lawas nga mao ang Iglesia. Ania kining matahom nga kasamahan nga gisulti ni San Pablo: “Kita usab bisan daghan, apan usa ra ka lawas nga nahiusa kang Cristo ug nalambigit kita sa usag-usa ingon nga nagkalain-laing mga bahin sa lawas,”(Roma 12:5).Timan-an pag-ayo nga USA RA ka lawas, nga mao ang Iglesia. Kini gidasonan ni San Pablo: “Kay siya (si Cristo) ang ulo sa lawas nga mao ang Iglesia,”(Col. 1:18). “Kay may usa lamang ka lawas ug usa ka Espiritu ingon nga may usa lamang ka paglaom niini gipanagtawag kamo,”(Efeso 4:4). Ug niining usa ka tinuod nga Iglesia anaa diha ibilin ni Kristo ang tibuok nga paagi o laraw sa Dios alang sa atong kaluwasan. Basaha kini sa eningles nga hulad,“And the Lord added to the Church daily such as should be saved,” (Acts 2:47), ug ang hubad: Sa matag adlaw gidugang sa Ginoo diha sa Iglesia ang mga mangaluwas. Gisaaran gayud sa Ginoo nga ang magpabilin ug magbinuotan sulod sa matuod nga Iglesia iyang pagaluwason.
IGLESIA KAHIMANAN SA KALUWASAN
“Kay ang bana mao ang ulo sa iyang asawa, ingon nga si Cristo mao ang ulo sa Iglesia; ug si Cristo mao mismo ang magaluwas sa Iglesia nga mao ang iyang lawas,”(Efeso 5:23). Sanglit mao kini ang instrumento sa Dios sa Kaluwasan, natural nga iya kining sangkapan sa kahimanan sa kaluwasan ang matuod nga Iglesia. Una-, ang grasya anaa gipiyal diha sa mga pangulo sa Iglesia: “Sa walay duha-duha nakadungog kamo nga ang Dios, pinaagi sa iyang grasya, nagahatag kanako niining buhata alang sa inyong kaayohan,” (Efeso 3:2). Ang Espiritu Santo nga mao ang kahayag ug tigbalaan nagapuyo sa usa ra ka Iglesia. “Usa ka lawas ug usa ka Espiritu” (Efeso 4:4) ug mikunsad kini sa Iglesia sa adlaw sa Pentecostes (Buhat 2:1-11). Ug ang Espiritu Santo mogiya sa Iglesia aron dili kini makatudlo ug kasaypanan: “Apan gibuboan na kamo ni Cristo sa iyang Espiritu , ug samtang ang Espiritu anaa kaninyo, wala kamo magkinahanglan og laing magtutudlo. Kay ang iyang Espiritu magatudlo kaninyo sa tanang mga butang ug matuod ang iyang itudlo kaninyo,” (1 Juan 2:27).Ikaduha-, anaa sa Iglesia ang tibuok nga kamatuoran: “Ang Iglesia sa Dios nga buhi, ang haligi ug sukaranan sa kamatuoran,” (1 Tim. 3:15). “Gipahayag na sa Dios diha kaninyo ang mga tinago sa iyang gingharian. Apang alang sa gawas ang kamatuoran gipadayag pinaagi sa mga pasumbingay,” (Mar.4:10).
Ikatulo-, nagahugpot kini sa kagahoman kun autoridad sa Dios. Kay si Jesus miingon man, “Ingon nga ako gipadala sa akong Amahan, ako usab nagpadala kaninyo,”(Juan 20:21). “Ang inyong idili sa yuta idili usab sa langit, ang inyong itugot sa yuta itugot usab didto sa langit,” (Mat. 18:18). “Ug magasalikway kaninyo nagasalikway kanako; ug ang magasalikway kanako magasalikway kaniya nga nagsugo kanako,”(Luk.10:16). “Kay ang gingharian sa Dios dili sa pulong lamang kondili sa gahom,”(1 Cor. 4:20).
USA RA KA IGLESIA UG DILI DAGHAN
Usa ka kamatuoran nga akong nahibaloan sa akong pagtuon mao nga ang Dios nagtinguha nga magkahiusa kita usa ra ka matuod nga Iglesia ug dili magkabahin-bahin.Ania ang mga pulong ni Jesus: “Ako adunay uban mga karnero nga wala pa mahisakop sa maong toril. Kinahanglan nga dad-on ko sila nganhi ug mamati sila sa akong tingog ug mahimo silang usa na lamang ka panon sa usa ka magbalantay,” (Juan.10:16). “Balaang Amahan, bantayi sila diha sa gahom sa imong ngalan…. aron sila mausa ingon nga ikaw ug ako usa lamang,”
(Juan 17:11). Kadtong mga tawo nga magtukod-tukod og pundok alang sa pagkabahin-bahin gikan sa matuod nga Iglesia wala mag-alagad sa Dios kondili sa ilang kaugalingong kailibgon: “Magbantay kamo ug maglikay niadtong mga tawo nga maoy mobahin-bahin kaninyo ug mosamok sa inyong pagtuo, ug mosupak sa pagtulon-an nga nadawat ninyo. Kay ang nagbuhat niining mga butanga wala mag-alagad ni Cristo nga atong Ginoo kondili sa ila lamang kaugalingong kailibgon. Gilimbongan nila ang mga inosente pinaagi sa ilang matahom ug malamatong mga pulong,” (Roma 16:17-18)
ANG PAGPANGITA SA MATUOD NGA IGLESIA
Human ako makaamgo nga usa ra ka matuod nga Iglesia ug kinahanglan nga magpasakop kita niini aron makapahimuot sa laraw sa Dios ug aron kita maluwas, nan, ang sunod mao nga pangitaon ko kini. Seguro ako nga dili kini maila sa ngalan nga Kristohanon o Iglesia ni Kristo kay daghan man ang nagdala sa maong ngalan nga wala gayud magsukad ni Jesukristo. Mao nga misunod ang mga bulan anus-a mipalit ako sa daghang mga libro sa nagkalain-laing mga tulohoan ug mga referencias aron lamang hikit-an ko pa ang kamatuoran ug maila ang matuod nga Iglesia nga gipaila kanako sa Bibliya. Gibasa ko ang daghang mga libro, histories ug mga encyclopedia kini mga basahon sa kasaysayan sa kalibutan ug sa mga kasugiran sa mga nangagi. OO, diha gayud sa mga cifra, o marca kun mga timaan maila ang matuod nga Iglesia nga iya sa Dios ug dili iya sa tawo. Kini may mga marca nga gitudlo sa Bibliya aron dili kita mailad.NAGHIUSA– sa lintunganay’ng mga pagtulon-an bahin sa kaluwasan. Kay ang Ginoo nag-ingon, “Nag-ampo ako nga mausa unta sila,” (Juan 17:21). “Uyonan ninyong tanan ang inyong gisulti aron walay pagkabahin-bahin diha kaninyo. Paghiusa kamo diha sa usa ka hunahuna ug tumong,” (1 Cor. 1:10). Ang maong pagkahiusa diha gayud sa tulohoan ug pamatasan bahin sa kaluwasan, dili sabton nga walay pagkabangi sa Iglesia. “Tapos sa hataas nga lantugi, si Pedro mitindog ug namulong kanila,” (Buhat 15:7). “Gibalitaan ako nga adunay pagkabahinbahin diha sa inyong panagtigom ingon nga Iglesia…. Kay kinahanglan nga dunay pagkabahin-bahin diha kaninyo aron maila nato ang mga matarung diha kaninyo,”
(1Cor. 11:18-19). Ako kining nakita diha sa Iglesia Katolika ang maong pagkahiusa sa tulohoan ug sa pamatasan, dili sama sa nagkalain-laing mga hut-ong sa denominasyon sa Protestante nga nagkadaiya ang pagpanudlo kun mga tulohoan. Si
San Cipriano sa ikatulong siglo mibati niini diha sa Iglesia Katolika: “Ang Dios usa ra, ug si Cristo usa ra, ug usa ra ang iyang Iglesia, ug ang pagtuo usa ra ug ang iyang katawhan nahiusa sa usa ka kalambigitan sa kahiusa sa lawas…” Si Tertuliano sa ikatulong siglo miingon usab, “Kita usa ka katilingban nga adunay usa ra ka tinuhoanong pagbati, usa ka disiplina, ug usa ka talikala sa paglaom,” (Apology, 39,1).
SANTA– kay si Jesus santos man, mamunga usab og kasantos ang iyang mga pagtulon-an. Busa dunay nangasantos sa iyang Iglesia. “Kay maingon nga ako santos, nan, kamo usab mamahimong mga santos,”(1 Pedro 1:16). Bisan pa niana, wala magpasabot nga sa iyang Iglesia dinhi sa yuta pulos na gayud nabalaan adunay uban nga nangahulog ug dili pa balaan. Ania ang giingon ni Jesus. “kamong tanan hinlo, gawas sa usa kaninyo,” (Juan 13:10). Gipananglit sila sa kaumahan sa trigo nga may nahaipon nga bunglayon o sagbot ug unya ra sila laina sa adlaw sa panudya, (Mat. 13:27-30). Bisan pa diha sa Iglesia sa Ginoo may uban nga mangatagak apan dili gayud niya biyaan ang maong Iglesia sama sa saad sa Dios sa Israel kaniadto. “Wala biyai ni Yahweh ang panon; bisan ang ilang yuta napuno sa sala batok sa balaan sa Israel,” (Jeremias 51:5). Ug diha sa Katoliko nga pagtuo nakapadangat na kini og daghang mga santos, timailhan nga kini mao ang matuod nga Iglesia sa Ginoo, kay gitawag kini ni San Pablo og “Iglesia sa mga balaan,”
(1 Cor. 14:33).
KATOLIKA–sa griego kathaholos, o katholikos nagpasabot nga mokaylap kini sa tanang mga nasud ug walay pagkahaw sa tanang panahon. Kay si Jesus nagtukod niini miingon kang Pedro, “Ikaw, Pedro bato ug sa ibabaw niining maong bato pagatukoron ko ang akong Iglesia ug ang mga ganghaan sa Hades dili makabuntog niya,” (Mat. 16:18) Ug siya nagsugo nga ipalukop sa tanang mga nasud, kun ipa-Katolika ang iyang Iglesia: “Busa panglakaw kamo ngadto sa tanang mga nasud sa Kalibutan himoa sila nga akong mga tinun-an ug bunyagi sila sa ngalan sa Amahan, ug sa Anak ug sa Espiritu Santo, ug tudloi sila sa pagtuman sa tanang mga gisugo ko kaninyo. Ug timan-i, ako magauban kaninyo kanunay sa tanang mga adlaw hangtud sa katapusan sa kalibotan,” (Mat 28:19-20). Ang pulong kathaholos sa griego kun Katoliko mabasa sa Roma 1:8, nga ang pagtuo sa taga Roma ipa-kathaholos(Pinadayag 12:9) apan dili sama sa pagpakaylap sa Iglesia nga mao ang instrumento isip kahayag, ang sa yawa kangitngit, busa dili managsama ang ilang pagkatoliko sa yawa ug sa matuod nga Iglesia, (Buhat 13:47-49). kun ipakaylap sa tibuok kanasoran. Bisan pa ang yawa mopakaylap usab sa iyang dautang pagtulon-an alang sa tanang mga nasud,
Ug sa basahon sa tinun-an sa mga apostoles nga nagsulat sa ilang mga kapanghimatuoran nasayran nato nga ang Iglesia Katolika lamang ang gihisgotan nga Iglesia, wala pay bisan unsa nga pundok o denominasyon. Si San Policarpo, tinun-an ni San Juan Evangelista ug Apostol ni Jesus giingon, “Ug sa nahuman ang pag-ampo ni Policarpo kansa gihinumduman niya ang tanan nga iyang gikahinagbo, ang mga yano ug dungganang mga tawo ug ang tanan diha sa Iglesia Katolika sa tibuok kalibotan,” (Apostolic Fathers edited by Jack Sparks page 142). Si Ireneo sa ikaduhang siglo miingon, “Ang Iglesia Katolika nga nakadawat sa gitudlo ug sa pagtuo sa mga apostoles diha sa iyang pagkaylap ngadto sa tibuok kalibotan, kusganong nanalipod sa maong pagtuo ingon nga nagpuyo sa usa lamang ka balay…”
(Adv. Haer., 1, x, 2). Si Eusebio sa Cesaria sa ikaupat nga siglo miingon,“Apan ang kahayag sa Iglesia Katolika nagpadayon sa iyang kabantog, kay naghupot kini sa samang baroganan ug sa samang paagi ug mipadan-ag sa maong kahayag bisan ngadto sa mga griego ug sa mga pagano…”(Ecclesiastical History, 4,7,13). Masabot nato sa dakong katin-aw nga kadtong mga tinu-an sa mga apostoles ang Iglesia nga ilang gipasakopan mao ang Iglesia nga Kristohanong Katoliko dili ang bisan unsa nga pundok.
APOSTOLIKA–ang matuod nga Iglesia gidumala kaniadto sa mga apostoles ug ubos sa pagpangulo ni San Pedro ug sa iyang sumusunod. Kay si San Pedro direkta gayud nga gipili ni Jesus dili ingon nga moagaw sa iyang katungod isip pangulong Bato sa Pamag-ang, (Efeso 2:20), dili ingon miliog kaniya isip SUKARANAN O PATUKORANAN nga dili makita (1Cor.3:11,1Cor.10:4) kondili ingon nga lugway ni Cristo. Gihatagan ni Jesus ug yawe sa Langit si San Pedro, nagpasabot nga siya ang labaw modumala sa Iglesia, (Mat 16:19;Isaias 22:21-22). Gimandoan si Pedro sa atong Ginoo sa pagpasibsib sa nati ug mga karnero
(Juan 21:15-17) ug ang mopasibsib sa karnero nga mao ang katawhan mao ang pangulo sa panon, “Magminatay kamo nga mga magbalantay sa mga karnero… kamo nga pangulo…” (Jeremias 25:34). Ug sa bag-ong hubad, ang Maayong Balita Bibliya, miangkon si Pedro nga siya pangulo: “Ingon nga ako pangulo…”(1 Pedro 5:1). Ug walay laing Iglesia nga ang iyang pangulo karon maganid nimo balik ngadto sa panahon ni San Pedro ug ngadto ni Cristo, ang Iglesia Katolika lamang. Sa lista sa mga papa si San Pedro ang nag-una kanilang tanan, mabasa sa World Almanac and Book of Facts edition 1986 pahina 522).
ROMANA–ang Iglesia nga gitukod ni Jesus nagsugod didto sa Jerusalem, “Isangyaw ngadto sa tanang mga nasud magsugod sa Jerusalem,” (Luk. 24:47). Apan didto sa Jerusalem wala dawata ang Ginoo ug ang iyang Iglesia, “Mianhi siya sa iyang kaugalingong mga katawhan apan sila wala modawat kaniya,” (Juan 1:11). “Ug niana gayud nga adlawa nagsugod ang mapintas nga pagpanglutos sa Iglesia sa Jerusalem,” (Buhat 8:1). Ug mao nga gibuot ni Jesus nga ang iyang Iglesia ilugway ngadto sa Roma ug gikan sa Roma ipakaylap sa tanang mga nasud, “Busa sultihan ko kamo ang gingharian sa Dios kuhaon gikan kaninyo ug dad-on ngadto sa dapit nga mamunga sa mga bunga niya,”
(Mat. 21:43).Ug kanang dapita mao ang Roma, “Nianang pagkagabii ang Ginoo mitungha tupad kanako ug miingon: Ayaw kahadlok. Ingon nga nagsaksi ka kanako didto sa Jerusalem, mosaksi ka usab kanako didto sa Roma,”
(Buhat 23:11). Ug didto sa Roma magsugod ang pagpakaylap sa pagtuo ngadto sa ubang kanasoran, “Gisulatan ko kamong tanan diha sa Roma, kamo hinigugma ug tinawag sa Dios aron mahimong iyang katawhan… kay nasangyaw sa tibuok kalibotan ang inyong pagtuo,” (Roma 1:7-8).
Si San Pedro nga nagdumala sa Iglesia giila na ang iyang pagka-pangulo bisan sa karaang apostolikanhong Iglesia. Sa sinulat ni San Ignacio sa Antioquia 55-110 A.D. miingon: “Ang Iglesia ubos sa pagmando sa Dios nga nagbuot sa tanang mga butang, gihigugma ug dinan-agan pinaagi sa pagtuo ug sa paghigugma kang Jesus ang atong Dios, nga nagmando diha sa kaulohan sa terituryo Romano,” (Introduction- to the Church of Rome,).Si San Clemente, tinun-an ni San Pedro, sa iyang pagdumala sa Iglesia isip obispo sa Roma miingon nga nalipay siya tungod kay gitahud ang iyang kamandoan: “Kay kamo makahatag kanamo og kalipay ug kamaya kon inyong pamatud-an sa kamasinugtanon ang among gisulat kaninyo ubos sa agda sa Espiritu Santo….” (Apostolic Father edited by Jack Sparks, pahina 53).
HIPALGAN KO ANG PUNOANG IGLESIA
Karon ako na nang nahibaloan ang punoan nga Iglesia nga gitukod gayud sa Ginoo, ang Iglesia nga dili mabungkag ni mahanaw kay ang Ginoong Jesus nagasaad niini: “Ako magauban kaninyo kanunay sa tanang mga adlaw bisan hangtud sa katapusan sa mga panahon,” (Mat. 28:20). Busa ang bisan unsa nga Iglesia nga mitungha ulahi kang Cristo, tinukod lang og tawo ug maingon ta nga sanga’ng nabali gikan sa punoan.Ug kanang maong punoan nga Iglesia mao ang Iglesia Katolika Apostolika, walay lain. Ug ang mga dagkong historians kinsa walay laing gilabanan gawas sa kamatuoran nagtudlo nga kining Katoliko nga Simbahan dili tinukod ni bisan kinsang tawo nga sama kanato, kondili ni Jesucristo mismo. Ania kining musunod:
Sa basahon nga World Almanac and Book of Facts, edition 1986 page 342,“Roman Catholic: origin –Jesus Christ who named St. Peter the first vicar.” Ang Iglesia Katolika tinukod ni Cristo ug mao ang nagtudlo ni Pedro nga una’ng puli niya.
Sa Grolier Encyclopedia Vol. 5 page 106:
“Catholic church: the divine society founded by Jesus Christ and endowed by the outpouring of the Holy Ghost on the day of Pentecost.This name denotes the body of the faithful in communion with the Bishop of Rome, hence often called Roman Catholics.” Ang Iglesia Katolika- mao ang Katilingban nga Diosnon nga tinukod ni Jesucristo ug gipadad-an sa Espiritu Santo sa adlaw sa Pentecostes. Ug mao kini ang ngalan nga nagpasabot sa pundok nga may kalambigitan sa Obispo sa Roma mao nga gitawag usab kini og Romano Catolico.
Sa International Encyclopedia Vol.15 page 520 giingon usab.
“Roman Catholic Church: There are two equally valid definitions of the Catholic Church, comparable to the two fold nature of Jesus Christ, its founder who was both human and divine.”Ang Iglesia Catolica Romana: Adunay duha ka managsama nga kahulogan sa Iglesia Katolika tinandi sa duha ka kinaiya ni Jesucristo nga iyang magtutukod kinsa Dios ug tawo. Ang ubang mga pundok nga Kristohanon aduna gayuy tawhanong mga magtutukod apan ang Iglesia Katolika, walay lain nga ikatudlo nga maoy nagtukod gawas ni Jesucristo. Kining kamatuorana ang magdala kanako ngadto sa iyang sabakan. Siya mao ang atong Inahan ug punoan nga Iglesia wala na gayuy lain. Busa mihukom ako nga magpasakop ug magpakamatay diha kaniya. Unya mga dagkong pangutana sa akong pagka-Protestante kaniadto natubag diha sa kamatuoran sa Dios ug sa Kasaysayan sama niining mga musunod.
1.Nganong ang mga Katoliko nagatuo pa man og tradisyon nga wala mahasulat sa Bibliya, dili ba ang Bibliya lamang ang sukaranan sa pagtuo sumala sa 1 Cor. 4:6, 2 Tim.3:15-17, Pin.22:18-19?
Ania ang tubag:
Ang Bibliya dili mao ang bugtong sukaranan sa pagtuo aron mangaluwas ang mga tawo. Kay dihay panahon nga wala pa mahipos ang tibuok nga Kasulatan aron mahimo nga Bibliya. Ang pagtapok niini ug sa pagdeklarar sa Simbahan kon unsa ang mga basahon nga linamdagan nahitabo sa Concilio sa Cartago sa 397 A.D. ug mga 360 ka tuig ang Iglesia Katolika diha na aron sa pagwali ug pagtudlo sa kaluwasan nga gibilin ni Cristo kaniya. Kay ang Ginoo nag-ingon nga ang maminaw sa wali sa Iglesia sama ra nga maminaw kaniya ug maluwas usab (Luk. 10:16, Mar.16:15-16). Dili kay ang pagbasa lang sa Bibliya kondili ang pagpaminaw sa Iglesia ang nakaluwas sa tawo. Labot pa niana, ang 1 Cor.4:6 nagkahulogan nga dili ipadawat ang pagtulon-an nga nahasupak sa sulat ni San Pablo, (1 Cor. 14:37-38). Apan wala kana magpasabot nga kadtong mga gitudlo sa mga apostoles nga wala masulat sa Bibliya dili ipadawat, sanglit mismo si San Pablo nagtudlo nga ipadawat gayud ang ilang tradisyon, ang wala masulat apan ilang gitudlo. “Busa hupti gayud sa dakong kalig-on ang among gitudlo kaninyo pinaagig among sinulat o sa binaba lang nga tradisyon,” (2Tes.2:15).“Ug magpahilayo kamo sa kaigsoonan nga nagtinapolan ug wala magtuman sa pahimangno nga binaba o tradisyon nga among gitudlo,” (2 Tes. 3:6). Ang gipasabot sa Pinadayag 22:18-19, mao nga dili pagapun-an o kuhaan ang mga basahon nga gisulatan sa tagna ni San Juan ug nga dili kuhaan ang Bibliya ug ni pun-an ang pagtulon-an nga gitudlo sa Bibliya. Apan apil na sa pagtulon-an sa Bibliya ang Apostolikanhong tradisyon. Ang Tradisyon nga gipasalikway ni Cristo mao kadtong magatudlo nato sa pagsupak sa iyang sugo (Mat. 15:3-6). Dili tinuod nga ang Katoliko magdili sa pagpabasa sa Bibliya kay sa akong pagsusi nakita nako nga gidasig gayud ang pagtuon sa Bibliya. Matag Misa nga himoon sa pari anaa ang dakong libro nga gitawag og Missal halos tanang panid anaa ang mga pulong sa Dios, gikan sa Bibliya. Si Papa Pio XII sa iyang sulat palibot, On the Promotion of Biblical Studies nag-ingon. “Kay ang Bibliya wala ihatag sa Dios aron lamang sud-ongon o mahimong dayan-dayan… kondili aron kini makatudlo kanato bahin sa kaluwasan pinaagi sa pagtuo kang Cristo Jesus. Ang mga obispo kinahanglan maninguha aron madasig ang atong mga matuohon sa pagtuon ug mahigugma sa pulong sa Dios. Buligan niya ang mga pamaagi aron mokaylap ug mahiabot sa mga tawo ang kopya sa Bibliya. Kay si San Jeronimo miingon, “Kon wala kay kabangkaagan sa Kasulatan nan, wala usab kay kabangkaagan bahin ni Cristo.”
1. Giunsa nato pagseguro nga kining tradisyon nga gitudlo sa Iglesia Katolika mao gayud kini ang gitudlo ni Cristo ug sa mga apostoles?
Tubag:
Una, ang testimonio sa mga unang mga Christian Fathers kun mga pangulo sa karaang panahon nga gikan sa mga tinun-an sa mga disipulo sa mga apostoles. Si San Atanacio sa ikaupat nga siglo nag-ingon:“Dili usa ka dautan ang pagsusi sa mga karaang tradisyon ug sa mga pagtulon-an ug sa pagtuo sa Iglesia Katolika, nga gitudlo ni Jesucristo ug gimantala sa mga apostoles ug giampingan ug gitipigan sa atong mga amahan ug nga niana gipasukad ang atong Simbahan.”
Si San Agustin sa ikalima nga siglo miingon usab bahin sa tradisyon sa mga apostoles:“Kining maong mga tradisyon sa Kristohanong ngalan, sa ingon niana gamhanan ug gimahal nato kini nagalig-on sa pagtuo sa mga matuohon diha sa Iglesia Katolika.”Unya ako usab nga gituki ang mga kukaraan nga mga Simbahang Coptico, Greek Orthodox ug ang Russian Orthodox, akong nakita nga kining maong mga Simbahan nagtuo sa samang nga mga tradisyon sa Iglesia Katolika, kini nagmatuod nga ang maong pagtuo sa tradisyon una pa kayo wala pa motungha ang Protestantesmo niadtong 1517.
2.Unsa man pananglit ang tradisyon sa mga karaang Kristohanon nga gidawat sa mga matuohon karon nga Katoliko?
Tubag:
Usa niini ang pasidungog kang Maria isip inahan sa Dios ug ang pagsangpit sa iyang panabang. Kini usa ka karaan kaayong apostolikanhong tradisyon.
Si San Efren usa ka deacono sa ikaupat ka siglo nagpaila kanato sa karaang pagtuo sa kaulay ni Santa Maria. “Oh, ulay nga Inahan, putli nga inahan sa Dios, maluluy-on namong inahan. Ikaw nahisama sa sungkod ni Aaron nga namulak ug ang bulak mao ang imong Anak nga si Jesus ang matuod nga Cristo, among Dios ug Magbubuhat. Gipakatawo diha kanimo ang Dios ug ang Pulong sumala sa unod, ug nagapalungtad sa imong kaulay sa
wala ka pa manganak bisan tapos manganak, ug kami nahiusa ngadto kang Cristo ang Dios nga imong Anak.” Makita nato dinhi ang pag-ila nga si Santa Maria tinuod nga inahan sa Dios ug birhen sa wala pa manganak ug bisan humana manganak tungod sa milagro sa Anak sa Dios.
Kining pagtuo nga si Santa Maria Inahan sa Dios may mga gipasabot usab sa Bibliya apan dili sa letra gayud
(Juan 1:1-3,14, Luk. 1:28, Luk. 1:43, Pin, 17:14, Deut. 10:17), ug nga si Maria kanunayng birhen,
(Isaias 7:14, Mateo 1:16-23,Luk 1:32-38).
Ug si Santa Maria gihangyo isip makatabang nato sa paghangyo sa iyang Anak nga si Jesukristo: Ania ang pangaliya ni San Germano sa Constantinopla sa ikapito ka siglo, ‘Oh, Birhen nga labing putli, dato sa kaayo ug sa kalooy, kahupayan sa mga Kristohanon, ayaw kami talikdi sa imong panabang. Sa imong pangamuyo bantayi kami.”Bisan tinuod nga si Cristo ang atong bugtong Manlalaban diha sa pagtubos kanato gumikan kay ang Anak sa Dios, Dios ug tawo nga matuod, (1Tim.2:5-6 /Heb.9:15-17) apan wala kini magpasabot nga si Santa Maria dili makalaban nato diha sa iyang pagpataliwala sa katawhan ug sa iyang anak. Namatud-an kini sa kasal sa Cana diin si Santa Maria wala balibari ni Jesus dihang mihangyo siya sa pagmilagro aron masulbad ang kakulang sa vino sa bag-ong kinasal, (Juan 2:1-11), ug si Santa Maria gitudlo ni Jesus nga ato usab nga inahan (Juan 19:26-27).
3.Unsa pa ang ubang kamatuoran sa Bibliya alang sa atong kaluwasan nga may labot ang apostolikanhong tradisyon sa paglig-on sa maong pagtuo?
Tubag:Ang bahin sa Eucharist kun pagkalawat sa mahal nga lawas ug dugo sa atong Ginoong Jesus. Ang akong pagtuo kaniadto isip Protestante, kini usa lamang ka simbolo sa lawas ni Cristo, apan dili gayud tinuod nga buhing lawas. Ug ang mahinungdanon mao ang pagdawat sa Iyang Pulong nga mao ang espiritu ug makahatag og kinabuhi (Juan,6:63).Apan akong nakita nga wala gayud sa Bibliya ang pulong simbolo sa lawas ni Cristo. Apan si Cristo wala magpasumbingay dihang miingon siya: “Ang mokaon sa pan nga nanaog sa langit dili gayud mamatay. Ako ang pan nga nanaog sa langit nga naghatag sa kinabuhi. Ang mokaon niining pan dili gayud mamatay. Ug ang pan nga akong ihatag mao ang akong unod alang sa kinabuhi sa kalibotan. Ang mokaon sa akong unod ug moinom sa akong dugo may kinabuhing dayon ug banhawon ko siya sa katapusang mga adlaw,”(Juan 6:50-51,54). Ug gihagit pa gayud sila sa Ginoo nga gawas nga makakaon sa iyang unod ug makainom sa iyang dugo walay kinabuhi diha kanila: “Sultihan ko kamo: kon dili kamo makakaon sa unod sa Anak sa tawo ug moinom sa iyang dugo dili kamo makabaton og kinabuhi diha kaninyo,” (Juan 6:53).Ug gibati ko nga hinungdanon gayud kayo kining maong kamatuoran sa pagkalawat. Apan ang akong pagtuo niini kaniadto usa lamang ka simbolo.Wala kini mahisabti sa iyang mga tinun-an kon sa unsang paagi nga ipakalawat niya ang iyang lawas ug dugo ngadto kanila. Apan sa katapusang panihapon, si Jesus mihatag kanila ug katin-awan.“Unya gikuha niya ang pan, ug nagpasalamat siya sa Dios, unya gipikas-pikas niya kini ug gihatag kanila nga nag-ingon: Mao kini ang akong lawas nga gihatag alang kaninyo. Buhata ninyo kini agig paghandom kanako… gikuha usab niya ang kalis nagpasalamat siya sa Dios. Gihatag niya kanila ug miingon: Kining kalis mao ang bag-ong kasabotan sa Dios, tiniman-an sa akong dugo nga giula alang kaninyo,” (Luk.22:19-20).Ug walay duha-duha ang labing haduol sa kamatuoran nga pagsabot niini mao ang gitudlo ug pagtuo sa mga apostoles bahin sa kahulogan sa pan ug bino nga gikonsagrahan sa unang mga pari. Si San Pablo nagaingon bahin niini:“Busa ang mokaon sa pan sa Ginoo ug moinom sa iyang kopa sa paagi nga dili takos, nakasala batok sa lawas ug dugo sa Ginoo. Kay kon dili niya ilhon ang kahulogan sa lawas sa Ginoo sa iyang pagkaon sa pan ug pag-inom sa kopa, gisilotan niya ang iyang kaugalingon,” (1 Cor.11:27,29).OO ang labing nasayud sa husto nga pagsabot bahin sa kahulogan sa pan ug bino diha sa pagsaulog sa altar sa panahon sa mga apostoles mao ang mga apostoles mismo ug ilang mga tinun-an, sanglit sila mao ang sumusunod sa mga apostoles ug sila ang gisugo nga ampingan nila ang gibilin kanila sa mga santos. “Gibuhat ko kini aron sa pagdasig kaninyo sa pagpadayon sa paglaban sa tinuhoan nga gikatugyan sa Dios pinaagi sa iyang mga balaan,”(Judas 1:3)Ug ania ang mga panghimatuod sa mga disipulo sa apostoles sa ilang pagtuo sa Eucaristia kun sa pagkalawat sa pan ug bino human sa konsagrasyon. Ania ang gipamatuod ni San Ignacio sa Antiquia, kinsa tinun-an mismo ni San Juan Evangelista sa tuig 55-110, A.D. kinsa misaway sa mga docetistas nga wala modawat sa ilang pagtuo sa Eucaristia:“Wala na sila mokalawat sa Eucaristia sa pan sa altar ug sa pag-ampo, kay wala na sila mutuo nga kanang Eucaristia mao ang unod sa atong Manluluwas si Jesucristo.” Laing Santos nga namatay sa ikaduha ka siglo,
si San Justin Martir miingon:“Kining maong kalan-on nga giila nato nga Eucaristia…Wala kita magdawat niini ingon nga kasagarang pan ug ilimnon, apan si Jesucristo gayud nga atong Manluluwas nga nahimong unod diha sa Pulong sa Dios.”
Si San Cirilo sa Jerusalem sa ikaupat ka siglo nagsulat usab sa samang pagtuo:“Sanglit siya namulong man sa maong pan, ‘Kini mao ang akong lawas,’ nan si kinsa man ang makaduda sa iyang pulong? Ug gidasonan niya sa pag-ingon: ‘Kining kopa mao ang akong dugo,’ ug si kinsa man makasukna nga siya namakak?”
Karon wala na gayuy bisan gamay’ng landong sa katahap kon unsa ang husto nga kahulogan sa maong sakramento, tinuod gayud nga lawas ug dugo sa Ginoo sumala sa gipatuo kanato sa unang mga tinun-an sa mga apostoles. Mao nga nakaingon ako nga kining Simbahang Katoliko mao gayud ang Simbahan sa unang mga matuohon kun mga unang Kristohanon. Ug ang akong pagtuo kanhi sa kalawat sa pagtulon-ang Protestantismo nalahi sa gipatuo sa unang mga tinun-an ni Jesus. Gikan sa Ginoo ngadto sa mga apostoles ug ngadto sa ilang mga tinun-an, managsamang pagtuo sa Eucaristia, nan, kinsa man ako nga mosupil niini? Ug mao usab kini ang nag-agni kanako sa dugang pagsusi sa ubang mga Sakramento nga gitudlo sa Iglesia Katolika kon kini anaa ba usab sa Bibliya. Kay si Jesus nagbaod sa iyang mga tinun-an: “Ug tudloi sila sa pagtuman sa tanan nga akong gisugo kaninyo,’(Mat.28:20). Ug kon mosalikway ta sa uban ug modawat sa uban, sama ra nga gisalikway nato ang tanan,
“Kay ang naglapas sa bisan usa lamang…. Naglapas sa tanan,”(Sant. 2:10).
Ug ania akong nahikaplagan nga ang ubang mga sakramento sa Iglesia Katolika pulos gayud gikan sa Ginoo nga panudlo: Ania sugdan ta sa Bunyag.
BUNYAG
Si Jesus nagsugo nga kinahanglanon ang bunyag sa kaluwasan, “Walay tawo nga makasulod sa langit gawas kon siya matawo pag-usab sa tubig ug sa Espiritu,” (Juan,3:5).Kining pagkatawo pag-usab sa tubig ug sa Espiritu nagpasabot sa bunyag. Ug gigamit ni Jesus ang pulong TAWO, busa lakip niini ang bisan gamayng masuso, kay si Jesus nag-ingon nga ang masuso, tawo usab, “Apan sa diha nga kahimugsoan na ang inahan sa bata, dili na siya mahinumdom sa kasakit tungod sa kalipay nga nahimugso sa kalibotan ang usa ka tawo,”
(Juan 16:21 K.J.V. Cebuano 1978). Ang bata naduhig sa salang panulondon, dili pa sa salang buhatnon kay wala pa man makalapas ang bata sa sugo sa Dios (1 Juan 3:4) Ang salang panulondon mao ang kahimtang sa kalag sa bata nga nawad-an sa grasyang makasantos nga napildi kaniadto ni Adan ug ni Eva.
Si San Pablo nag-ingon, “Kay nakasulod sa kalibotan ang sala pinaagi sa usa ka tawo, ug ang sala nagdalag kamatayon. Busa mikaylap ang kamatayon sa tanang mga tawo kay nakasala man ang tanang mga tawo,”(Roma 5:12). Ug ang bata may sala bisan diha pa sa tiyan sa iyang inahan, “Dautan ako sukad ako mahimugso; ug makasasala sukad ako ipanamkon,” (Sal. 51:5). Busa si Jesus mibadlong sa iyang mga tinun-an kinsa mipugong sa mga ginikanan nga nagdala sa ilang mga bata ngadto kang Jesus, “Pasagdi nga ipaduol ngari kanako ang mga bata kay ang gingharian sa Dios alang sa mga sama kanila,” (nga gipaduol kaniya) (Mar. 10:14).
Ang pulong “panimalay” nagpasabot nga anaa diha ang tigulang, lalake, babaye, batan-on ug mga bata (Jer. 6:11-12). Ug sa pagpamunyag sa mga apostoles lakip sa tibuok panimalay (Buhat 16:15,Buhat 16:33, 1 Cor. 1:16). Ang tradisyon sa mga apostoles nagtudlo nato sa dayag nga ang pagpamunyag sa unang mga Kristohanon apil ang mga batang masuso, mga anak sa mga nahimo nang Kristyanos, (World History by Obrien page 144).
Ug ang paagi sa pagbunyag dili ang pagtusmaw lamang diha sa dagat o sapa nga may daghang tubig, may bunyag nga gihimo sulod sa balay diin walay sapa.
“Miadto si Ananias sa balay ug gipandongan sa iyang kamot si Saulo. Diha-diha may nangahulog nga daw himbis sa isda sa mata ni Saulo ug nakakita siya pagbalik. Mitindog siya ug gibunyagan,” (Buhat 9:17-18). Ug ang maong bunyag sa paagi nga bisibis sa tubig o sa pagbubo og tubig kansa gitudlo usab sa Dios, “Bisibisan ko kamog tubig nga limpyo ug mahinloan kamo sa tanan ninyong mga kahugawan,” (Ezekiel 36:25 K.J.V.)“Kay magabubo ako tubig kaniya….ug ako magabubo sa akong Espiritu,”(Is.44:3).
KONPIRMASYON
Ang sakramento sa pagkompirma kun paglig-on mao ang pagpakanaog sa mga gasa sa Espiritu Santo alang sa humana na mabunyagi pinaagi sa pagpandong sa kamot sa ministro sa Dios, kasagaran sa mga Obispo:“Sa pagkadungog nila niini, gibunyagan sila sa ngalan sa atong Ginoong Jesus. Sa dihang gipandongan si Pablo sa iyang mga kamot, mikunsad kanila ang Espiritu Santo,”(Buhat 19:5-6)“Ang mga apostoles nga didto sa Jerusalem sa pagkadungog nila nga ang taga Samaria midawat sa pulong sa Dios, ilang gipadala ngadto kanila si Pedro ug si Juan. Sa pag-abot nila, nag-ampo sila nga ang mga magtutuo makadawat unta sa Espiritu, kay ang Espiritu Santo wala pa man makakunsad bisan sa usa kanila. Nabunyagan lamang sila sa ngalan sa Ginoong Jesus. Unya si Pedro ug si Juan mipandong sa ilang mga kamot ibabaw kanila ug nakadawat sila sa Espiritu Santo,”(Buhat 8:14-17).
PAGKOMPISAL
Ang Dios lamang ang makapasaylo sa sala, apan tungod sa plano sa Ginoo nga ang iyang pasaylo mabati sa tawo, ug mahimo kining sakramento nga mopagaan sa luwan sa makasasala, pinaagi sa mga pagmaymay ug sa pasaylo, mao nga gihatagan niyag gahom ang iyang unang mga pari niini:“Unya gihuypan niya sila ug giingnan, Dawata ninyo ang Espiritu. Kon pasayloon ninyo ang mga sala sa mga tawo, gipasaylo kini, kon ang ilang mga sala dili ninyo pasayloon dili usab kini pasayloon,” (Juan 20:22-23).(Buhat 19:18) “Ug sultihan ko kamo, ang inyong idili dinhi sa yuta idili usab didto sa Langit, ug ang inyong itugot dinhi sa yuta itugot usab sa langit,”(Mat.18:18). Ug dunay nangumpisal ngadto sa mga tinun-an sa ilang kadautan, “Ug daghang ang mga nangabot nga mingtuo kanila ug nanagpangompisal sa ilang mga salamangka,”. Ug duna say pagpasaylo. “Kay ang gipasaylo ko… kana tungod kaninyo ug sa atubangan ni Jesukristo,”(2 Cor.2:10).
PAGKALAWAT
Nasaysay na ni nato sa unahan ang mahitungod sa Eucaristia ug ang mga teksto sa Balaang Kasulatan, (Juan 6:51-54,Luk.22:19-20,1 Cor. 11:27-29).
PAGKASAL
Gibuot sa Ginoo nga ang husto nga pagkabugkos sa kaminyoon nga Kristohanon dili na mabugto samtang buhi pa ang usag-usa. Busa wala magtugot ang Ginoo sa diborsyo sa panahon ni Cristo.“Nagtugot ba ang balaod sa panagbulag sa bana ug sa asawa sa bisan unsa nga hinungdan? Ug si Jesus mitubag kanila: Wala ba kamo makabasa sa Kasulatan mahitungod niining bahina? Sa sinugdan ang Dios nagbuhat sa lalake ug sa babaye ug miingon: Tungod niini ang lalake mobiya sa iyang amahan ug inahan ug moipon sa iyang asawa, ug silang duha mahimong usa. Busa dili na bulagon sa tawo ang gihiusa sa Dios.“Ang mga Pariseo nangutana kaniya: Ngano man nga si Moises nagtugot nga ang bana makahimo sa pagsulat pagpahibalo sa asawa sa pagpakigbulag ug siya makabulag na kaniya?“Si Jesus mitubag; Mitugot si Moises sa maong pakigbulag sa inyong asawa tungod sa kagahi sa inyong ulo. Apan dili gayud kini mao sa sinugdan. Busa sultihan ko kamo nga bisan kinsa ang makigbulag sa asawa nga wala magluib kaniya, makapanapaw kon magminyo siyag lain,”(Mat.19:3-9).
ORDEN SA PAGKAPARI
Ang orden sa pagkapari nga gitukod usab ni Cristo diha sa iyang panahon sa pagsaulog niya sa katapusang Panihapon, dihang gisugo niya ang iyang mga tinun-an sa pagkonsagrar sa pan ug bino aron mahimong iyang lawas ug dugo,
(Lukas 22:19-30), kay ang pari o Obispo man ang makakonsagrar sa pan ug bino. Bisan pa sa Karaang Tugon ang pagkapari gitawag og tulomanon, nga walay katapusan, “mahimong pagkapari o sacerdote nga walay katapusan ngadto sa ilang kaliwatan,”(Exudo.40:15).“Busa lig-onon ta ang atong pagtuo, kay duna kitay Labawng pari nga halangdon nga anaa sa presensya sa Dios, si Jesus ang Anak sa Dios,”(Heb.4:14). “Gihimo mo silang gingharian sa mga pari nga mag-alagad sa atong Ginoong Dios. Ug maghari sila sa kalibotan,”(Pinadayag 5:10). “Sa matag Iglesia nag-orden sila’g mga pari (mga pangulo), ug uban sa pag-ampo ug pagpuasa ila silang gitugyan sa Ginoo nga ilang gisaligan,”(Buh.14:23).Sa ubang hubad ang pulong pari gihubad ug anciano apan ang anciano kasagaran diha sa Iglesia gikan sa mga pari,
(Jeremias19:1kjv),”magkuha ka sa mga anciano sa mga katawhan, sa mga anciano sa mga sacerdote kun pari.”Si San Pablo pari usab, “siya ang naghimo kanako nga sulogoon ni Cristo Jesus ngadto sa mga hentil, ingon nga pari nagtanyag sa Maayong Balita,”(Roma 15:16). “Apan kamo pagahinganlan og mga pari ni Yahweh ug ang katawhan magatawag kaninyo og mga ministro sa among Dios,”(Isa.61:6).
HILOG SA MASAKITON
Ug ang laing sakramento nga magabulig sa kahimtang kalagnon ug lawasnon sa masakiton mao ang pagdihog og lana sa ngalan sa Ginoo, nga magabunga sa kaluwasan ug pasaylo sa sala sa maong masakiton ug agad sa kabubot-on sa Dios magaayo usab sa iyang lawasnong sakit. ‘Duna bay nagmasakiton diha kaninyo inyong ipatawag ang pari(mga pangulo)sa Iglesia aron mag-ampo alang kaninyo, ug sa ngalan sa Ginoo magadihog kaniyag lana. Ang maong pag-ampo inubanan sa pagtuo magaayo sa masakiton, ang Ginoo mopahiuli kaniya sa maayong panglawas ug kon may sala siya ipapasaylo kanila,” (Sant.5:14-15).
AKONG DESISYON
Human niining makuti nga pagsusi inubanan sa pag-ampo akong nakita ang kahayag sa Iyang kamatuoran nga dili mapiog sa akong tanlag. Nga usa ra ang matuod nga Iglesia nga tinukod gayud sa atong Ginoong Jesus ug walay pagkalumpag sa gahom sa Hades, kini mao ang Iglesia Katolika. Mao kini ang gipuy-an sa usa ra ka Espiritu Santo, busa dili kini masayop paggiya kanato sa dalan sa kaluwasan.
Ug human ako maagak sa pagtudlo sa awtoridad sa Simbahang Katoliko aron mahanaw ang uban pang mga katahap ug mga pangutana, midisidir ako nga magpabunyag sa Simbahang Katoliko, unya midawat sa Sakramento sa pasig-uli ug dayon sa pagkalawat sa Tinapay sa Kinabuhi, ang patinga sa atong kaluwasan sa yuta. Walay makatupong sa maong kalipay nga akong gibati sa gutlo nga gigakos ko ang kamatuoran, OO, ang Dios nga mao ang tinubdan sa maong kalipay diha sa kamatuoran, mao ang akong bug-os nga gidawat.
Nasayud ako nga ang akong gibiyaan nga pundok, lakip sa akong mga minahal sa kinabuhi, kabanay ug mga higala mahibulong o kaha masilag kanako sa maong hukom. Apan palabihon ko ang pagsugot sa Dios kay sa tawo. Apan nahibulong ako, kay daghan kanila wala moingon, “Tinunglo ka namo!” Hinoon nangutana sila, “Nganong gihimo mo kana?” Ug daghang sa akong mga higala ug ilabina na sa akong mga minahal sa kinabuhi human ko patin-awi mingsunod kanako sa pagsulod sa Simbahang Katoliko. Giisip ko kini nga labing dako nga gasa sa Dios sa akong kaluwasan kining pagkaplag ko sa matuod nga Simbahan sa Dios. Sama ni San Pablo makaingon ako, “Pinaagi sa grasya sa Dios, ako nahimong mao ako karon, ug ang grasya nga iyang gihatag kanako wala gayud makawang,” (1 Cor. 15:10).
Tungod niana, masumada ko ang akong pagka-katoliko sa pulong ni San Pablo, “Gikan kang Pablo nga ulipon ni Ginoong Jesus, gipili pagka-apostol, ug gitawag sa Dios aron magwali sa Maayong Balita,”
(Roma 1:1).Ug karon akong ihalad ang tibuok kong kinabuhi isip usa ka sibilyan kondili pari nga magsasangyaw tungod sa kahibulongang buhat sa Dios kanako. Tawga ako sa bisan unsang ngalan, bisan pag pasipala tungod sa akong gibuhat, apan ako malipay niana, tungod kay hikaplagan ko ang perlas sa kaluwasan, nga mao ang tim-os nga kalinaw ug kalipay sa akong kalag. Kon ikaw, nga magbabasa niini dili pa Katoliko, kining akong gibati dili Makita diha sa mga titik o letra, apan matagamtam mo usab kon magsugod ka og abli sa imong salabotan ug kasingkasing aron sa pagpasulod dili lamang sa imong Manluluwas kondili sa bug-os niyang kabubot-on.
Kanimo matinuoron diha ni Ginoong Jesus.


c: text/html

text:
Adopt-An-Estero” Programa Moa Signing Napahigayon
Usa ka Memorandum of Agreement (MOA) alang sa Adopt-An-Estero /Water Body Program ang gipahigayon didto sa Top Plaza Pensionne kaniadtong Huwebes sa buntag, Marso 25 ning tuiga. Ang nasangpit nga MOA ang gipirmahan nila ni Dipolog City Mayor Evelyn T. Uy ug Environment Management Board (EMB) rehiyon 9 Officer-In-Charge Jacqueline A. Caancan .
Tumong sa kasabotan nga mabantayan ang pagpatuman sa pagpatunhay sa kalimpyo sa Dipolog River gikan sa Quezon Bridge sa Barangay Estaka hangtud na sa break water sa Central Barangay.
Nasayran nga sa miaging tuig, ang Adopt-An-Estero /Water Body Program ang mi-sentro sa ilang programa sa Miputak Creek nga gilangkoban sa barangay Sta. Isabel ug Miputak . Matud pa ni Mayor Uy nga sukad gipatuman ang programa mibalik na ang kalimpyo sa sapa. Si Mayor Uy ang nakadayeg sa mga lumolopyo sa lugar sa pagpakita sa ilang koorperasyon ug pagtangad aron magpabiling limpyo ang sapa.
Ang nasangpit nga programa dinhi sa Dipolog ang gi-abagan sa Pollution Control Association of the Philippines, Inc. (PCAPI) Dipolog chapter sa pagpangulo ni Javier Suico. Nakigtambayayong usab niini ang pipila ka mga pribadong magpapatigayon ning siyudad nga mao ang Ivy Construction Supply, RIA Poultry Dressing Plant, RGS Construction, 3A Rice and Corn Mill, ug Mandarin Hardware ug mga barangay sa Estaka, Barra, Minaog, Central ug Olingan.
Ang Adopt-An-Estero Program/Water Body Program usa ka lakang sa Department of Environment and Natural Resources-Environment Management Bureau nga nagsugod pipila ka tuig na ang milabay kalabot sa pagpanalipud sa mga katubigan sa nasud ingon man ang pagdumala sa mga basura ug uban pa aron magpabiling lunhaw ug luwas ang atong palibot ug kinaiyahan. (CIO/ebp).

robotstxt: allowed

filter: keep


text:
Tindera naminyo sa balo’ng Intsek nag-uros-uros ang gugma
“Ikatulong Yugto” HANGTOD, akong gisugot ang gugma ni Sir Ricky. Malipayon kaayo mi sa among pagminahalay diin nagsinaaray kami nga kamatayon lamang ang utlanan sa among gugma.
Nianang panahuna Kuya, gipaundang una ako sa pagtrabaho sa iyang tindahan aron daw makapahulay ako ug ayha na ako niya ipatabang niini human sa among kasal.
Gitakda gayud ang among kasal niadtong November 12, 2003 sa usa ka church wedding diin ang reception gipahigayon didto sa dakong hotel sa among dapit nga gitambungan sa mabagang duot sa katawhan ilabina ang Chinese Community. Mabolokon kaayo ang maong okasyon uban sa dakong kalipay kanamong bag-ong magtiayon ingon man sa pamilya ni Ricky ug sa pamilya usab nako.
Unang gabii kadto sa among pag-honey moon, ug didto kami sa laing Five-Star Hotel niini. Ganado na kaayo si Ricky nga makapatong sa mubo nga stage sulod sa lawak sa maong motel tungod kay taudtaud na baya ang iyang pagkabalo kinsa magpangita gayud sa lawasnong kalipay. Syempre, mahal kaayo nako siya isip akong bana, mao, nag ULBO2X dayon mi. Sa premiro niana, abi nako kung makig-ulbo ang akong bana mag-ininsek sa iyang style tungod kay intsek baya siya apan dili man diay, Pareho ra man gihapon ang istilo kanatong mga Filipino diha sa natad sa kama. Nagtuo ko nga ang intsek, tihik sa TUSIK apan abtik pa ma sab diay sa manatad.
Human sa usa ka simana gikan sa among kaminyuon, gipatabang dayon ako sa pag-atiman sa among Department Store niini. Kaniadto, usa lamang ka yanong tindera ako apan karon usa na ka tag-iya. Ako ang nagdumala isip finance officer aron akong e-manage ang among mga cashiers sa tindahan.
Pag-uli namo sa balay gikan sa among negosyo, malipayon kaayo kami sa among dugang nga mga plano niini. Naghunahuna kami nga mag-put up og lain pang negosyo.


text:
Bibliya Online | BAG-ONG KALIBOTANG HUBAD SA BALAANG KASULATAN
Gusto ba nimong basahon kini sa %%?
Marcos 2:1-28
2 Bisan pa niana, human sa pipila ka adlaw siya misulod na usab sa Capernaum ug gitaho nga siya didto sa usa ka balay.+2 Busa daghan ang nagtapok, mao nga wala nay luna bisan gani sa dapit sa pultahan, ug siya misugod sa pagsulti sa pulong+ ngadto kanila.3 Ug nangabot ang mga tawo nga nagdala kaniyag usa ka paralitiko nga giyayongan sa upat.+4 Apan kay wala makadala kaniya mismo ngadto kang Jesus tungod sa panon sa katawhan, gitukas nila ang atop sa tungod sa nahimutangan niya, ug kay nakalungag na silag lutsanan gitunton nila ang teheras nga gihigdaan sa paralitiko.+5 Ug sa nakita ni Jesus ang ilang pagtuo+ siya miingon sa paralitiko: “Anak, gipasaylo na ang imong mga sala.”+6 Karon may pipila ka eskriba didto, nga naglingkod ug nangatarongan diha sa ilang mga kasingkasing:+7 “Nganong kining tawhana nagsulti niining paagiha? Siya nagpasipala. Kinsa bay makapasaylog mga sala gawas sa usa, ang Diyos?”+8 Apan si Jesus, nga nakasabot dihadiha pinaagi sa iyang espiritu nga nangatarongan sila nianang paagiha diha sa ilang kaugalingon, miingon kanila: “Nganong nangatarongan kamo niining mga butanga diha sa inyong mga kasingkasing?+9 Hain ba ang mas masayon, ang pag-ingon sa paralitiko, ‘Ang imong mga sala gipasaylo na,’ o ang pag-ingon, ‘Bangon ug alsaha ang imong teheras ug lakaw’?+10 Apan aron mahibalo kamo nga ang Anak sa tawo+ may awtoridad sa pagpasaylog mga sala ibabaw sa yuta,”+—siya miingon sa paralitiko:11 “Ako magaingon kanimo, Bangon, alsaha ang imong teheras, ug pauli sa inyong balay.”+12 Niana siya mibangon, ug dihadiha gialsa ang iyang teheras ug mipahawa sa atubangan nilang tanan,+ mao nga silang tanan nahibulong pag-ayo, ug ilang gihimaya ang Diyos, nga nag-ingon: “Wala gayod kita sukad makakita ug sama niini.”+13 Miadto na usab siya sa daplin sa dagat; ug ang tibuok panon sa katawhan nagpadayon sa pagduol kaniya, ug iyang gitudloan sila.14 Apan samtang siya naglakaw, nakita niya si Levi+ nga anak ni Alfeo nga naglingkod sa buhatan sa buhis, ug siya miingon kaniya: “Mahimong akong sumusunod.” Ug sa pagtindog siya misunod kaniya.+15 Sa ulahi nahitabo nga siya naghirag sa lamesa diha sa iyang balay, ug daghang maniningil ug buhis+ ug mga makasasala ang nanghirag kauban ni Jesus ug sa iyang mga tinun-an, kay daghan sila ug misugod sila sa pagsunod kaniya.+16 Apan ang mga eskriba sa mga Pariseo, sa dihang nakita nila nga siya nagkaon kauban sa mga makasasala ug sa mga maniningil ug buhis, miingon sa iyang mga tinun-an: “Mokaon ba diay siya uban sa mga maniningil ug buhis ug sa mga makasasala?”+17 Sa pagkadungog niini si Jesus miingon kanila: “Kadtong mga lig-on wala magkinahanglan ug mananambal, kondili kadtong mga masakiton. Ako mianhi aron sa pagtawag, dili sa mga tawong matarong, kondili sa mga makasasala.”+18 Karon ang mga tinun-an ni Juan ug ang mga Pariseo nagpuasa. Busa sila miduol ug miingon kaniya: “Nganong ang mga tinun-an ni Juan ug ang mga tinun-an sa mga Pariseo nagpuasa, apan ang imong mga tinun-an wala magpuasa?”+19 Ug si Jesus miingon kanila: “Samtang ang pamanhonon uban kanila ang mga higala sa pamanhonon dili makapuasa,+ dili ba? Samtang ang pamanhonon anaa pa nga kauban nila dili sila makapuasa.+20 Apan ang mga adlaw moabot sa dihang ang pamanhonon pagakuhaon na gikan kanila, ug sila unya magapuasa nianang adlawa.+21 Walay magtapak ug wala-pa-mokulo nga panapton diha sa daang panggawas nga besti; kon buhaton niya kini, ang bug-os nga kalig-on niini mobitas niini, ang bag-o gikan sa daan, ug mosamot ang gisi.+22 Lain pa, walay magsulod ug bag-ong bino sa daang panit nga mga sudlanag bino; kon buhaton niya kini, ang bino mobusisi sa panit nga mga sudlanan, ug ang bino mausik ingon man ang panit nga mga sudlanan.+ Apan ang mga tawo magsulod ug bag-ong bino sa bag-ong panit nga mga sudlanag bino.”+23 Karon nahitabo nga siya naglakaw agi sa kaumahan sa trigo sa igpapahulay, ug ang iyang mga tinun-an nagsugod sa pagpangutlog+ mga uhay.+24 Busa ang mga Pariseo miingon kaniya: “Tan-awa ra! Nganong nagabuhat sila nianang dili subay sa balaod sa igpapahulay?”+25 Apan siya miingon kanila: “Wala ba gayod kamo makabasa sa gibuhat ni David+ sa dihang siya nagkinahanglan ug gigutom, siya ug ang mga tawo nga kauban niya?+26 Nga siya misulod man sa balay sa Diyos, diha sa asoy bahin kang Abiatar+ nga pangulong saserdote, ug mikaon sa mga tanyag nga tinapay,+ nga dili man subay sa balaod+ nga pagakan-on kini ni bisan kinsa gawas sa mga saserdote, ug iyang gihatag usab ang uban ngadto sa mga tawo nga kauban niya?”+27 Busa siya miingon kanila: “Ang igpapahulay gibuhat alang sa tawo,+ ug dili ang tawo alang sa igpapahulay;+28 busa ang Anak sa tawo maoy Ginoo bisan sa igpapahulay.”+


text:
Kinabuhi sa Kapanahonan sa Bibliya—Ang Magbalantay
“Sama sa usa ka magbalantay sa hayop iyang bantayan ang iyang kaugalingong panon. Pinaagi sa iyang bukton iyang tapokon ang mga nating karnero; ug sa iyang sabakan iya silang kugoson.”—ISAIAS 40:11.
ANG mga magbalantay kadaghan hisgoti diha sa Bibliya, gikan sa Genesis ngadto sa Pinadayag. (Genesis 4:2; Pinadayag 12:5) Ang bantogang mga tawo sama kang Abraham, Moises, ug Haring David maoy mga magbalantay. Nindot ang pagkapahayag ni salmistang David sa mga responsabilidad ug kabalaka sa usa ka maayong magbalantay. Ug ang usa sa mga salmo ni Asap naghisgot kang David ingong magbalantay sa katawhan sa Diyos sa karaang panahon.—Salmo 78:70-72.
Sa adlaw ni Jesus hinungdanon gihapon ang trabaho sa magbalantay. Si Jesus nagtawag sa iyang kaugalingon ingong “maayong magbalantay” ug sagad naggamit sa mga hiyas sa usa ka maayong magbalantay aron sa pagtudlog hinungdanong leksiyon. (Juan 10:2-4, 11) Bisan ang Labing Gamhanan, si Jehova nga Diyos, gipakasama sa “usa ka magbalantay.”—Isaias 40:10, 11; Salmo 23:1-4.
Unsang matanga sa mga hayop ang giatiman sa usa ka magbalantay? Unsay nalangkit sa iyang trabaho? Ug unsay atong makat-onan sa kugihang mga magbalantay?
Mga Karnero ug Kanding
Lagmit nga lakip sa giatiman sa mga magbalantay sa karaang Israel mao ang matang sa karnero sa Sirya nga dako ug tambok ang ikog ug bagag balhibo. Ang mga laki niini may sungay. Kining malumong mga hayop dali rang pasundon ug dili gayod makadepensa sa kaugalingon batok sa mga manunukob.
Ang mga magbalantay nag-atiman usab ug mga kanding, nga lubos itom o kaha brawon. Ang ilang tag-as, nagbitay nga dalunggan dali rang masangit sa mga tunok ug sampinit samtang sila mangatkat sa batoong mga bakilid ug manibsib sa kasagbotan.
Hagit gayod sa magbalantay ang pagtudlo sa mga karnero ug kanding sa pagsunod sa iyang sugo. Apan, ang maayong mga magbalantay malulotong mag-atiman sa mga hayop nga ilang gibantayan, nga maghatag pa gani nilag ngalan aron dali kining mosanong.—Juan 10:14, 16.
Ang mga Panahon sa Magbalantay
Sa tingpamulak, pagawson sa magbalantay kada adlaw ang iyang panon gikan sa toril nga duol sa iyang balay aron manibsib sa lunhawng kabalilihan sa sikbit nga balangay. Niining panahona, daghan ang mahimugsong mga nati. Alotan usab sa mga trabahador ang balhibo sa mga karnero, ug usa kini ka malipayong okasyon!
Ang usa ka molupyo lagmit duna lay pipila ka karnero. Busa manuhol siyag magbalantay aron iapil kini sa ubang panon sa karnero. Ang sinuholang mga magbalantay nailhang menos ug pagtagad sa mga hayop sa uban kay sa ilang gipanag-iya.—Juan 10:12, 13.
Human maani ang pananom sa mga umahan nga duol sa balangay, pasibsibon sa magbalantay ang iyang mga karnero sa bag-ong mga saha ug sa mga trigong nahibilin diha sa dagami. Sa dihang magsugod na ang ting-init, ibalhin sa magbalantay ang ilang mga karnero sa mas bugnawng sibsibanan sa bakilid. Sulod sa daghang adlaw, ang mga magbalantay magtrabaho ug matulog sa gawas, nga tugotan ang ilang panon nga manibsib diha sa titip ug lunhawng mga bakilid ug magbantay sa iyang panon panahon sa kagabhion. Usahay, tibuok gabiing ipasilong sa magbalantay ang iyang panon sa usa ka langob aron mapanalipdan sila batok sa ihalas nga mga iro ug hyena. Kon makuyawan ang panon tungod sa pagngulob sa hyena panahon sa kagabhion, ang kalmadong tingog sa magbalantay makapahupay nila.
Kada gabii, iphon sa magbalantay ang karnero ug susihon ang ilang pisikal nga kahimtang. Sa buntag, kon tawgon na niya ang panon, mosunod kini kaniya ngadto sa sibsibanan. (Juan 10:3, 4) Sa udto, dad-on sa mga magbalantay ang mga hayop ngadto sa bugnawng mga linaw aron makainom. Kon mahubsan ang mga linaw, dad-on niya kini ngadto sa atabay ug kalosag tubig.
Sa hinapos sa ting-init, mahimong ibalhin sa magbalantay ang iyang panon ngadto sa kapatagan ug kawalogan nga duol sa baybayon. Sa dihang magsugod na ang bugnawng mga ulan, dad-on niya kinig balik sa ilang toril ug didto kini magpalabay sa tingtugnaw. Kay kon dili, ang mga hayop lagmit mangamatay sa gawas tungod sa pagbunok sa ulan, pag-ulan ug dagkong yelo ug niyebe. Sugod sa Nobyembre hangtod sa tingpamulak, ang mga magbalantay magpasibsib sa ilang panon sa gawas.
Nasangkapan Alang sa Buluhaton
Ang besti sa magbalantay simple lang apan modurar. Aron mapanalipdan siya batok sa ulan ug sa kabugnaw sa kagabhion, lagmit magsul-ob siyag kupo nga gama sa panit sa karnero, nga ang balhibo anaa sa sulod. Ilalom niana, magsul-ob siyag samag-kamisa nga besti. Ang sandalyas proteksiyon sa iyang tiil gikan sa hait nga mga bato ug tunok, ug magpurong siyag hinabol nga delana.
Ang mga gamit sa magbalantay sagad naglakip sa mosunod: Usa ka panit nga bag, nga gisudlag pagkaon, sama sa tinapay, olibo, gipaugang prutas, ug keso (1); bunal, nga sagad 1 ka metros ang gitas-on ug may hait nga mga bato nga gipatapot sa linginong tumoy niini (2); kutsilyo (3); sungkod, nga magamit sa magbalantay samtang maglakaw o magtungas (4); balonag tubig (5); mahiposhipos nga panit nga timba (6); lambuyog, nga gamiton sa paghadlok sa nahisalaag nga mga karnero ug kanding aron mobalik kini sa panon o sa pagbugaw sa nangukoyng ihalas nga mga mananap (7); ug plawta nga gama sa tangbo, nga iyang patugtogon aron malingaw siya ug mapakalma ang panon (8).
Ingong balos sa pag-atiman niya sa mga hayop, ang magbalantay makakuhag mga kinahanglanon—sama sa gatas ug karne. Ang balhibo ug panit gamiton ingong pangbayad ug himoog besti ug botelya nga panit. Ang balhibo sa kanding ihablon aron mahimong panapton, ug ang karnero ug kanding gamiton sa paghalad.
Usa ka Sulondan
Ang maayong mga magbalantay kugihan, kasaligan, ug isog. Ipameligro pa gani nila ang ilang kinabuhi aron mapanalipdan ang panon.—1 Samuel 17:34-36.
Nan, dili ikatingala nga si Jesus ug ang iyang mga tinun-an naggamit sa magbalantay ingong sulondan sa Kristohanong mga magtatan-aw. (Juan 21:15-17; Buhat 20:28) Sama sa usa ka maayong magbalantay sa kapanahonan sa Bibliya, ang mga magtatan-aw sa kongregasyon karon naningkamot sa ‘pagbantay sa panon sa Diyos nga ubos sa ilang pag-atiman, dili nga pinugos, kondili kinabubut-on; ni tungod sa gugma sa kinitaan pinaagig limbong, apan maikagon.’—1 Pedro 5:2.


text:
Monday, June 27, 2016
TUESDAY OF THE 13TH WEEK IN ORDINARY TIME (YEAR C)
PAMALANDONG Hunyo 28, 2016 MATEO 8:23-27. MAHADLOKON BA KITA O MASALIGON NGA PAGKASUMUSUNOD NI KRISTO? Taliwala sa dakong unos, ang mga tinun-an nga diha sa sakayan nalisang pag-ayo bisan uban kanila ang Ginoo. Tungod niini, giingnan sila ni Kristo, "Pagkagamay sa inyong pagtoo!" Kinaiya sa tawo nga mabalisa kon adunay dagkong problema. Daghan kanato, sama sa mga tinun-an, dali rang malisang kon hadlaon sa mga unos o suliran sa kinabuhi. Apan, kon kita mitoo sa gahum ug gugma sa Ginoo, angay kitang magpabiling lig-on ug maisogon. Dili kita angay nga mawad-an og paglaum. Sa iyang pagpahunong sa dakong unos, gipakita ni Hesus nga kontrolado niya ang tanan nga mahitabo ning kalibotan. Usa ka magsusulat ang nag-ingon: "You are safer with God in the storm than you are anywhere else without Him."
No comments:
Subscribe to: Post Comments (Atom)


text:
Diha sa “Ang Pamilya: Usa ka Pamahayag ngadto sa Kalibutan,” ang Unang Kapangulohan ug Korum sa Napulog Duha ka mga Apostoles namahayag: “Ang tanan nga mga tawo—lalaki ug babaye—gilalang diha sa hitsura sa Dios. Ang matag usa hinigugmang espiritu nga anak nga lalaki o babaye sa langitnong mga ginikanan, ug, sa ingon, ang matag usa adunay mga kinaiya sa pagkadios ug kalagmitan nga mahimong usa ka dios.”1 Aron matuman kining kalagmitan nga mahimong dios, ang matag anak nga lalaki ug babaye sa Dios nagkinahanglan og mga ordinansa sa priesthood ug mga pakigsaad.
Nagkinahanglan kita og bunyag. Kon kita ipaunlod diha sa katubigan sa bunyag, nakigsaad kita nga modala sa ngalan ni Kristo diha kanato, kanunay nga maghinumdom Kaniya, maghupot sa Iyang mga sugo, ug magserbisyo Kaniya hangtud sa katapusan, nga unta kita sa kanunay makabaton sa Iyang Espiritu uban kanato.2
Kinahanglan nato ang gasa sa Espiritu Santo. Pinaagi niana nga ordinansa, maangkon nato ang kanunay nga pakig-uban sa Espiritu. Si Presidente Wilford Woodruff mitudlo: “Ang matag lalaki ug babaye nga nagpasakop sa simbahan sa Dios ug nabunyagan alang sa kapasayloan sa mga sala adunay katungod sa pagpadayag, may katungod sa Espiritu sa Dios, sa pagtabang kanila sa ilang mga paningkamot, sa pagtudlo sa ilang mga anak, sa pagtambag sa ilang mga anak ug niadtong gitawag nga maoy magdumala. Ang Espiritu Santo dili lang para sa mga lalaki, ni sa mga apostoles o sa mga propeta; alang kini sa tanang matinud-anong lalaki ug babaye, ug ngadto sa tanang bata kinsa adunay igong pangidaron nga modawat sa ebanghelyo ni Kristo.”3
Gikinahanglan nato ang pagdawat sa endowment sa templo. Miingon si Elder M. Russel Ballard: “Kon ang mga lalaki ug mga babaye motambong sa templo, sila tugahan sa samang gahum, nga pinaagi sa pagpasabut mao ang gahum sa priesthood. … Ang endowment sa tinuoray usa ka gasa nga gahum.”4
Gikinahanglan nato ang ordinansa sa sealing, nga naggiya ngadto sa kinabuhing dayon, “ang labing mahinungdanon sa tanan nga mga gasa sa Dios.”5 Kini nga ordinansa sa priesthood madawat lamang sa usa ka lalaki ug babaye nga mag-uban. Gitudlo ni Elder Russell M. Nelson, “Ang katungod sa priesthood gipahiuli aron ang mga pamilya mabugkos sa kahangturan.”6
Gikinahanglan nato ang oportunidad sa pagbag-o niini nga mga pakigsaad matag semana samtang kita nag-ambit sa sakrament. Ang mga propeta ug apostoles sa ulahing mga adlaw nagtudlo usab kanato nga kon kita takus nga moambit sa sakrament, wala lang nato bag-oha ang atong pakigsaad sa bunyag apan “tanang mga pakigsaad nga gisudlan uban sa Ginoo.”7
Kini nga mga ordinansa ug mga pakigsaad sa priesthood naghatag og agianan ngadto sa kahingpitan sa mga panalangin nga gisaad kanato sa Dios, nga nahimong posible pinaagi sa Pag-ula sa Manluluwas. Kini nagsangkap sa anak nga mga lalaki ug mga babaye sa Dios uban sa gahum, gahum sa Dios,8 ug naghatag kanato sa oportunidad sa pagdawat og kinabuhing dayon—sa pagbalik ngadto sa presensya sa Dios ug pagpuyo uban Kaniya diha sa Iyang mahangturong pamilya.
Bag-ohay lang akong mikuyog sa mga lider sa priesthood sa pagbisita og mga panimalay sa upat ka mga babaye sa Honduras. Kini nga mga sister ug ang ilang mga pamilya nanginahanglan og yawe ug awtoridad sa priesthood, mga ordinansa sa priesthood ug mga pakigsaad, ug gahum ug mga panalangin sa priesthood.
Gibisitahan namo ang usa ka minahal nga sister kinsa minyo ug may duha ka nindot nga mga anak. Matinud-anon ug aktibo siya sa Simbahan, ug nagtudlo siya sa iyang mga anak sa pagpili sa matarung. Gisuportahan siya sa iyang bana sa iyang kalihokan sa Simbahan, apan dili siya miyembro. Lig-on ang ilang pamilya, apan aron mas malig-on pa, nagkinahanglan sila og dugang nga mga panalangin sa priesthood. Gikinahanglan nila ang amahan nga modawat sa mga ordinansa sa bunyag ug sa gasa sa Espiritu Santo ug sa priesthood nga itugyan diha kaniya. Gikinahanglan nila ang gahum sa priesthood nga moabut pinaagi sa endowment ug sa sealing.
Ang among sunod nga gibisitahan mao ang panimalay sa duha ka walay bana nga mga sister, mga babaye nga dunay dakong pagtuo. Ang usa ka sister may anak nga lalaki nga nag-andam alang sa usa ka misyon. Ang lain nga sister gitambalan tungod sa kanser. Sa mga panahon sa walay kadasig ug sa walay paglaum, gihinumduman nila ang Pag-ula sa Manluluwas ug napuno sa hugot nga pagtuo ug paglaum. Gikinahanglan nila ang dugang nga mga panalangin ug gahum nga makuha pinaagi sa mga ordinansa sa templo. Giawhag namo sila sa pag-apil sa umaabut nga misyonaryo sa ilang panimalay sa pagpangandam sa pagdawat niadto nga mga ordinansa.
Ang among katapusang gibisitahan mao ang panimalay sa usa ka sister kansang bana bag-o lang namatay sa usa ka makalilisang nga hitabo. Usa ka bag-ong kinabig sa Simbahan, wala niya masabti nga siya makadawat sa iyang kaugalingong endowment ug ma-sealed ngadto sa iyang bana. Dihang amo siyang gitudloan nga kini nga mga panalangin makuha niya ug sa namatay niyang bana, napuno siya sa paglaum. Nahibalo nga pinaagi sa mga ordinansa ug mga pakigsaad sa templo ang iyang pamilya ma-sealed og dungan, siya may hugot nga pagtuo ug determinasyon sa pag-atubang sa mga pagsulay nga moabut.
Ang anak nga lalaki sa biyuda nag-andam nga modawat sa Aaronic Priesthood. Ang iyang ordinasyon mahimong dako nga panalangin nganha kaniya ug sa iyang pamilya. Sila aduna nay maghupot sa priesthood sa ilang panimalay.
Dihang nahimamat nako kining matinud-anong mga babaye sa Honduras, nakita ko nga sila naningkamot sa pagpabilin sa ilang mga pamilya nga aktibo diha sa ebanghelyo. Mapasalamaton sila sa mga miyembro sa ward nga masulundon sa pakigsaad kinsa mapinanggaong nagbantay kanila ug nagtabang og suporta sa ilang temporal ug espirituhanong mga panginahanglan. Bisan pa niana, matag usa niini nga mga sister adunay mga panginahanglan nga wala matubag sa hingpit.
Sa matag usa niining tulo ka mga panimalay nga among gibisitahan, usa ka maalamong lider sa priesthood nangutana sa matag sister kon siya nakadawat ba og panalangin sa priesthood. Sa kada higayon ang tubag wala. Ang matag sister nangayo ug nakadawat og panalangin sa priesthood nianang adlawa. Ang matag usa mihilak samtang siya mipasalamat alang sa kahupayan, direksyon, pag-awhag, ug inspirasyon nga nagagikan sa iyang Langitnong Amahan pinaagi sa takus nga naghupot sa priesthood.
Kini nga mga sister midasig kanako. Mipakita sila og balaang pagtahud alang sa Dios ug sa Iyang gahum ug awtoridad. Mapasalamaton usab ako alang sa mga lider sa priesthood kinsa mibisita niining mga panimalay uban kanako. Sa among pagbiya sa matag panimalay, nagsabut kami mahitungod sa pagtabang niini nga mga pamilya sa pagdawat sa mga ordinansa nga ilang gikinahanglan aron mouswag diha sa dalan sa pakigsaad ug sa paglig-on sa ilang mga panimalay.
Karon adunay dako nga panginahanglan alang sa mga lalaki ug mga babaye sa pag-ugmad og respeto alang sa usag usa isip mga anak sa Dios ug balaang pagtahud alang sa atong Amahan sa Langit ug sa Iyang priesthood—ang Iyang gahum ug awtoridad.
Siya adunay plano alang kanato, ug kon atong gamiton ang atong hugot nga pagtuo ug pagsalig sa Iyang plano, ang atong balaang pagtahud alang Kaniya ug alang sa Iyang gahum ug awtoridad sa priesthood malig-on.
Diha sa tibuok kalibutan nga pagbansay sa pagpangulo kabahin sa Pagpalig-on sa Pamilya ug sa Simbahan pinaagi sa Priesthood, kita gitudloan nga ang mga sister kinsa walay naghupot sa priesthood sa ilang panimalay dili kinahanglang mobati nga nag-inusara. Sila napanalanginan ug nalig-on pinaagi sa mga ordinansa nga ilang nadawat ug sa mga pakigsaad nga ilang gituman. Dili sila kinahanglan nga mag-ukon-ukon sa paghangyo kon gikinahanglan ang tabang. Gitudlo ni Elder M. Russell Ballard nga ang matag babaye diha sa Simbahan kinahanglan nga mahibalo nga siya may bishop, presidente sa elders quorum, home teacher, ug ubang takus nga naghupot sa priesthood kinsa iyang kasaligan sa pag-anha sa iyang panimalay ug pagtabang kaniya ug, dugang pa ni Sister Rosemary M. Wixom, “paghatag og panalangin.”9
Gitudlo usab ni Elder Ballard: “Ang atong Amahan sa Langit manggihatagon sa Iyang gahum. Ang tanang mga lalaki ug mga babaye makagamit niini nga gahum alang sa tabang diha sa atong kaugalingong kinabuhi. Ang tanan kinsa mihimo og sagradong mga pakigsaad sa Ginoo ug kinsa mitahud niadto nga mga pakigsaad mahimong makadawat og personal nga pagpadayag, mapanalanginan sa pagpangalagad sa mga anghel, [ug] sa pagpakigsulti sa Dios.”10
Nagkinahanglan kita sa usag usa. Ang anak nga mga lalaki sa Dios nagkinahanglan sa anak nga mga babaye sa Dios, ug ang anak nga mga babaye sa Dios nagkinahanglan sa anak nga mga lalaki sa Dios.
Lainlain ang atong mga gasa ug mga kalig-on. Ang Unang mga Taga-Corinto kapitulo 12 nagpasabut og maayo sa panginahanglan alang sa anak nga mga lalaki ug mga babaye sa Dios, matag usa nato, sa pagtuman sa atong indibidwal nga mga tahas ug mga responsibilidad sumala sa plano sa Ginoo, aron ang tanan makaangkon og kaayohan.11
Anak nga mga lalaki sa Dios, nakaila ba kamo kon kinsa kamo? Nahibalo ba kamo unsay anaa kaninyo? Takus ba kamo sa paggamit sa priesthood ug pagdawat sa gahum ug mga panalangin sa priesthood? Gidawat ba ninyo ang inyong mga tahas ug mga responsibilidad sa paglig-on sa panimalay isip mga amahan, apohang mga lalaki, anak nga mga lalaki, igsoong mga lalaki, ug mga uyoan? Nagpakita ba kamo og respeto alang sa mga babaye, pagkababaye, ug pagkainahan?
Anak nga mga babaye sa Dios, nakaila ba kita kon kinsa kita? Nahibalo ba kita unsay anaa kanato? Takus ba kita sa pagdawat sa gahum ug mga panalangin sa priesthood? Gidawat ba nato ang mga gasa nga gihatag kanato uban ang pasalamat, kahimuot, ug dignidad? Gidawat ba nato ang atong mga tahas ug mga responsibilidad sa paglig-on sa panimalay isip mga inahan, apohang mga babaye, anak nga mga babaye, igsoong mga babaye, ug mga iyaan? Nagpakita ba kita og respeto alang sa mga lalaki, pagkalalaki, ug pagkaamahan?
Isip mga anak sa pakigsaad, kita ba adunay hugot nga pagtuo sa atong Langitnong Amahan ug sa Iyang mahangturong plano alang kanato? Kita ba adunay hugot nga pagtuo diha ni Jesukristo ug sa Iyang Pag-ula? Kita ba nagtuo nga kita dunay kinaiya sa pagkadiosnon ug kalagmitan nga mahimong usa ka dios? Ug sa atong pagpaningkamot nga mahimong usa ka dios ug makadawat sa tanan nga iya sa Amahan,12 nakasabut ba kita sa kaimportante sa pagdawat sa mga ordinansa sa priesthood ug paghimo, pagtuman, ug pagbag-o sa atong mga pakigsaad uban sa Ginoo?
Minahal kita nga mga anak sa langitnong mga ginikanan, nga adunay kinaiya sa pagkadios ug kalagmitan nga mahimong dios. Ang atong Manluluwas, si Jesukristo, nagmahal pag-ayo nato nga gihatag ang Iyang kinabuhi alang nato. Ang Iyang Pag-ula naghatag nato og paagi nga mouswag diha sa dalan padulong sa atong langitnong panimalay, pinaagi sa sagrado nga mga ordinansa ug mga pakigsaad sa priesthood.
Kining mga ordinansa ug mga pakigsaad sa priesthood gipahiuli dinhi sa kalibutan pinaagi ni Propeta Joseph Smith, ug karon si Presidente Thomas S. Monson naghupot sa tanang mga yawe sa priesthood dinhi sa kalibutan.
Si Elder D. Todd Christofferson mitudlo: “Sa Ang Simbahan ni Jesukristo sa mga Santos sa Ulahing mga Adlaw makita ang katungod sa priesthood aron sa pagdumala sa mga ordinansa diin kita makasulod ngadto sa mabugkusong mga pakigsaad uban sa atong Langitnong Amahan diha sa pangalan sa Iyang Balaang Anak. … Ang Dios motuman sa Iyang mga saad nganha kaninyo samtang kamo motahud sa inyong mga pakigsaad ngadto Kaniya.”13
Niini nga mga butang ako magpamatuod sa pangalan ni Jesukristo, amen.


text:
Friday, July 14, 2017
MILUNGTAD og mga 12 oras na ang sunog una gideklarar nga under control sa Bureau of Fire and Protection (BFP) ang pag-ulbo sa kalayo nga nilamoy sa usa ka hotel sa Cogon, dakbayan sa Cagayan de Oro.
Mokabat sa P7 milyones ang inisyal nga natalang danyos ug gilauman nga motaas pa kini kon modeklara na ang tag-iya sa Hotel Conchita og danyos.
Sa pagsulat ning balita Biyernes, anaa na sa 85 porsyento sa maong building ang gilamoy sa kalayo.
Sa pakighinabi sa SunStar SuperBalita kang Senior Fire Officer 1 Dennis Dales, Chief Investigator sa City Fire District, gibutyag niini nga ang alarma gabii pa lang sa adlaw'ng Huwebes, Hulyo 13.
“One step behind nana sa general alarm ang task force bravo, gabii gisaka nato sa Task Force Bravo wala pa ta nag declare og fire-out karon, kana padulong na sa pagkapalong pero di pa ta maka declare og fire-out, naglisod ta kay naa man gud sa sulod unya sementado,” pahayag ni Dales.
Gikabutyag nga nagsumikad ang pag-ulbo sa kalayo sa Palaña grocers ug daling mikuyanap sa ibabaw nga bahin sa hotel.
Dili pa usab masuta ang tinuod nga hinungdan sa sunog karong panahona apan dili usab nila balewala-on ang posibilidad nga gituyo ang nahitabong sunog.
“Wala pa na’y cause nga atong nakita, ang kanang angle posible nato nang ma-consider pero ato nang isa-isahon,” dugang pahayag ni Dales.
Gibutyag ni Kapitan Jaime Frias sa Barangay 23 ning dakbayan, kinsa usa sa mga nakasaksi sa pag-ulbo sa kalayo, niingon nga nagsumikad ang kalit nga pag-ulbo sa kalayo sa air condition sa patigayon.
Wala pa gideklarar nga fire out ug wala pay natala nga naangol o posibilidad nga aduna’y namatay sa sunog.
Apan giingong aduna’y miyembro sa BFP ang nakuryentehan human nga nasangit ang gas mask sa linya sa kuryente apan wala’y angayang ikabalaka sa kahimtang sa mga biktima.


text:
Bibliya Online | BAG-ONG KALIBOTANG HUBAD SA BALAANG KASULATAN
Gusto ba nimong basahon kini sa %%?
Marcos 16:1-20
16 Busa sa dihang milabay na ang igpapahulay,+ si Maria Magdalena,+ ug si Maria nga inahan ni Santiago, ug si Salome mipalit ug mga yerbang-paalimyon aron moadto ug haplasan siya.+2 Ug sayo kaayo sa unang adlaw+ sa semana miadto sila sa handomanang lubnganan, sa nakasilang na ang adlaw.+3 Ug sila nagsiingon sa usag usa: “Kinsay moligid sa bato gikan sa pultahan sa handomanang lubnganan alang kanato?”4 Apan sa ilang pagyahat, nakita nila nga naligid na ang bato, bisag kini dako kaayo.+5 Sa ilang pagsulod sa handomanang lubnganan, nakita nila ang usa ka batan-ong lalaki nga naglingkod sa tuong bahin nga nagbestig puti taas nga besti, ug sila nahiugnok.+6 Siya miingon kanila: “Ayaw na kamo pagkaugnok. Gipangita ninyo si Jesus nga Nasaretnon, nga gilansang.+ Gibangon na siya,+ wala na siya dinhi. Tan-awa! Ang dapit nga ilang gipahilunaan kaniya.+7 Apan pangadto kamo, sultihi ang iyang mga tinun-an ug si Pedro, ‘Siya mag-una kaninyo ngadto sa Galilea;+ didto ninyo siya makita, ingon sa iyang gisulti kaninyo.’”+8 Busa sa dihang migula sila midalagan sila pahilayo sa handomanang lubnganan, kay ang pagpangurog ug dakong kalisang mihakgom man kanila. Ug wala silay gisultihan nga bisan kinsa, kay nahadlok man sila.+MUBO NGA PANIKLOPAng pipila sa ulahing mga manuskrito ug mga bersiyon nasudlan sa mubo nga paniklop human sa Marcos 16:8, ingon sa mosunod:Apan ang tanang butang nga gisugo ilang giasoy sa mubo ngadto kanilang nag-alirong kang Pedro. Dugang pa, human niining mga butanga, pinaagi kanila si Jesus nagpadala sa balaan ug dili-madunot nga kapahayagan mahitungod sa walay kataposang kaluwasan gikan sa sidlakan hangtod sa kasadpan.TAAS NGA PANIKLOPAdunay karaang mga manuskrito (Codex Alexandrinus, Codex Ephraemi, Codex Bezae) ug mga bersiyon (Latin Vulgate, Curetonian Syriac, Syriac Peshitta) nga nagdugang sa mosunod nga taas nga paniklop, apan wala kini iapil sa Codex Sinaiticus, Codex Vaticanus, Sinaitic Syriac codex, ug sa Armenian Version:9 HumansiyamobangonsayosaunangadlawsasemanasiyanagpakitaunakangMariaMagdalena,ngagihinginlanniyagpitokademonyo.10 Siyamilakawugmitahongadtokanilangnakig-ubankaniyakanhi,samtangsilanagbangotanugnaghilak.11 Apansila,sadihangilangnadungognganabuhisiyaugiyangnakita,walamanuo.12 Dugangpa,humanniiningmgabutanga,siyanagpakitadihasalaingdagwayngadtosaduhakanilanganaglakaw,samtangsilanagpaingonsabanika;13 ugsilanamalikugmitahongadtosauban.Walausabsilamotuoniininila.14 Apansaulahisiyanagpakitangadtosanapulog-usasamtangsilanaghiragsalamesa,ugiyanggibadlongangilangkawalay-pagtuougkatig-asakasingkasing,tungodkaywalasilamotuoniadtongnakakitakaniyakaronngagibangonnagikansamgapatay.15 Ugsiyamiingonkanila:“Panglakawkamongadtosatibuokngakalibotanugiwaliangmaayongbalitangadtosatanangkalalangan.16 Siyangamotuougmagpabawtismomaluwas,apansiyangadilimotuopagahukman.17 Dugangpa,kiningamgailhananmoduyogniadtongmanuo:Pinaagisapaggamitsaakongngalanilangpagahinginlanangmgademonyo,mosultisilauglaingmgapinulongan,18 ugpinaagisailangmgakamotmamunitsilaugmgahalas,ugkonmoinomsilasabisanunsangamakamataykinidiligayodmakadaotkanila.Ilangitapionangilangmgakamotdihasamgatawongmasakiton,ugkinisilamangaayo.”19 Busa,siGinoongJesus,humanmakigsultikanila,gibayawngadtosalangitugmilingkodsatuongkamotsaDiyos.20 Busa,silanamahawaugnagwalibisandiin,samtangangGinoonagbuhatkaubannilaugnagpaluyosamensahepinaagisanag-ubangmgailhanan.


text:
Mapahimut-an ba Gyod Nato ang Diyos?
Nakabasa ka bag mga karakter sa Bibliya nga dinayeg pag-ayo ug nakaingon ka, ‘Di gyod nako sila masundog!’ Tingali mangatarongan ka, ‘Makasasala man god ko, ug dili nako pirmeng mahimo ang husto.’
Ang patriarkang si Job gihubit nga “walay-ikasaway ug matul-id.” (Job 1:1) Si Lot gitawag nga “matarong nga tawo.” (2 Pedro 2:8) Ug si David nagbuhat “kon unsay matarong” sa Diyos. (1 Hari 14:8) Pero, susihon natog dugang ang ilang kinabuhi. Atong makita nga (1) sila nakasala, (2) kita makakat-on sa ilang kasinatian, ug (3) ang mga tawong dili hingpit makapahimuot gihapon sa Diyos.
SILA NAKASALA
Si Job nag-antos ug sunodsunod nga trahedya nga daw dili makataronganon. Sayop ang iyang gihunahuna nga balewala ra sa Diyos kon padayon ba siyang magtuo Kaniya o dili. (Job 9:20-22) Kombinsido kaayo si Job sa iyang pagkamatarong nga para sa uban, daw iyang gipakitang mas matarong pa siya kay sa Diyos.—Job 32:1, 2; 35:1, 2.
Si Lot nagduhaduha sa paghimog desisyon nga klaro ug simple ra unta. Nahasol siya pag-ayo sa grabeng imoralidad sa mga tawo sa Sodoma ug Gomora, nga ang ilang binuhatan “nakapasakit sa iyang matarong nga kalag.” (2 Pedro 2:8) Gipahayag sa Diyos nga iyang laglagon kining daotang mga siyudad ug luwason si Lot ug ang iyang pamilya. Lagmit imong mahanduraw nga kay nahasol, mobiya dayon si Lot. Pero niining dinaliang panahon, siya naglangaylangay. Kinahanglan pa silang gunitan sa mga anghel nga gipadala aron luwason siya ug ang iyang pamilya ug pagawson sa siyudad.—Genesis 19:15, 16.
Dihay higayon nga si David wala makapugong sa kaugalingon ug nakapanapaw. Aron tabonan ang iyang sala, makapakurat nga gipapatay ni David ang bana sa babaye. (2 Samuel, kapitulo 11) Giingon sa Bibliya nga “daotan sa mga mata ni Jehova ang gibuhat ni David.”—2 Samuel 11:27.
Si Job, Lot, ug David nakasala, ug ang uban nilang sala seryoso kaayo. Pero, sa ato unyang makita, kinasingkasing ang ilang tinguha nga masinugtanong mag-alagad sa Diyos. Gipakita nila ang ilang pagbasol ug nagbag-o diin gikinahanglan. Busa, gihatagan silag pabor sa Diyos, ug sa katibuk-an gitawag sila sa Bibliya nga mga tawong matinumanon.
UNSAY ATONG MAKAT-ONAN?
Kay dili hingpit, makasala gyod ta. (Roma 3:23) Pero kon masayop ta, ipakita natong nagbasol ta ug dayon maningkamot nga tul-iron kini.
Giunsa ni Job, Lot, ug David pagtul-id ang ilang mga sala? Sa pagkatinuod, si Job may integridad. Human mangatarongan ang Diyos kaniya, gibag-o ni Job ang iyang sayop nga panghunahuna ug gibasolan ang iyang gisulti. (Job 42:6) Ang panglantaw ni Lot sa imoral nga binuhatan sa mga tawo sa Sodoma ug Gomora nahiuyon gyod sa mga sukdanan sa Diyos. Ang problema mao ang iyang pagkalangaylangayan. Kadugayan mibiya ra siya sa maong mga siyudad ug naluwas sa paghukom sa Diyos. Gisunod gani niya ang sugo nga dili molingi sa iyang gibiyaan. Bisag seryoso ang sala ni David kay gilapas niya ang Balaod sa Diyos, gipakita niya kon unsay naa sa iyang kasingkasing pinaagi sa paghinulsol ug pagpakiluoy sa Diyos.—Salmo 51.
Sila giuyonan sa Diyos subay sa iyang makataronganong pagdahom sa mga tawong dili hingpit. Ang Diyos “nahibalo pag-ayo sa atong pagkaumol, nga nahinumdom nga kita abog.” (Salmo 103:14) Busa, kay nahibalo man ang Diyos nga makasala gyod ta, unsay iyang gidahom kanato?
Ang Diyos “nahibalo pag-ayo sa atong pagkaumol, nga nahinumdom nga kita abog.”—Salmo 103:14
UNSAON SA MGA TAWONG DILI HINGPIT PAGPAHIMUOT ANG DIYOS?
Diha sa tambag ni David sa iyang anak nga si Solomon, mahibaloan nato kon unsaon pagpahimuot ang Diyos. “Ikaw, Solomon nga akong anak, ilha ang Diyos sa imong amahan ug alagara siya uban ang bug-os nga kasingkasing.” (1 Cronicas 28:9) Unsa ang bug-os nga kasingkasing? Kini maoy kasingkasing nga nahigugma sa Diyos ug gustong mahibalo ug mobuhat sa iyang kabubut-on. Dili kini hingpit nga kasingkasing, kondili buot niini nga masinugtanong moalagad sa Diyos ug andam modawat ug pagtul-id. Kay nahigugma sa Diyos ug gustong magmasinugtanon, giisip sa Diyos si Job nga “walay-ikasaway,” si Lot nga “matarong,” ug si David nga nagbuhat “kon unsay matarong.” Bisag sila nakasala, nakapahimuot gihapon sila sa Diyos.
Ang bug-os nga kasingkasing mobuhat kon unsay kabubut-on sa Diyos ug may dakong tinguha nga masinugtanong moalagad kaniya
Busa kon naay mosantop sa atong hunahuna nga dili unta nato gustong mahunahunaan o makasulti tag mga butang nga atong ikaulaw o naa tay mahimo nga maamgohan nato nga sayop, hinumdomi ang mga panig-ingnan nga bag-o lang natong gihisgotan. Nahibalo ang Diyos nga dili gyod ta hingpit sa pagkakaron. Pero, gidahom niya nga ato siyang higugmaon ug paningkamotang sugton. Kon bug-os ang atong kasingkasing niining bahina, makasalig tang mapahimut-an sab nato ang Diyos.
Pagkat-og Dugang
Unsay Tinuod nga Gitudlo sa Bibliya?
Pagkinabuhi sa Paagi nga Makapahimuot sa Diyos
Posible ang pagkinabuhi sa paagi nga makapahimuot kang Jehova. Gani puwede kang mahimong iyang higala.


text:
127:1 ¶ Gawas nga si Jehova ang magatukod sa balay, Kawang lamang ang kahago niadtoong mga nagatukod niini: Gawas nga si Jehova ang magabantay sa ciudad, Kawang lamang ang pagtukaw sa tawo-nga-magbalantay.
127:2 Kawang lamang ang inyong pagbangon sayo sa kabuntagon, Aron magalangan sa pagpahulay, Sa pagkaon sa tinapay sa kabudlay; Kay niini siya nagahatag sa iyang mga hinigugma sa katulogon.
127:3 Ania karon, ang mga kabataan mao ang panulondon ni Jehova; Ug ang bunga sa tagoangkan maoy iyang balus.
127:4 Ingon sa mga udyong nga anaa sa kamot sa tawong gamhanan, Mao usab ang kabataan sa pagkabatan-on.
127:5 Malipayon ang tawo nga ang iyang baslayan napuno sa mga udyong: Dili sila mabutang sa kaulawan, Sa mosulti na sila sa ilang mga kaaway diha sa ganghaan.
Created with HTMLCompiler by BibleDatabase
Hosted by Webnet77.com


text:
52:1 ¶ Pagmata, pagmata, isul-ob ang imong kusog, Oh Sion; isul-ob ang imong matahum nga mga bisti, Oh Jerusalem, ang balaan nga ciudad: kay sukad karon wala nay moanha kanimo nga dili sinircumcisionan ug mahugaw.
52:2 Yabyabi ang imong kaugalingon gikan sa abug; tindog, lingkod sa imong trono, Oh Jerusalem: buhi ang imong kaugalingon gikan sa mga higot sa imong liog, Oh binihag nga anak nga babaye sa Sion.
52:3 Kay kini mao ang giingon ni Jehova: Sa walay bili kamo gibaligya; ug pagalukaton kamo sa wala salapi.
52:4 Kay kini mao ang giingon sa Ginoong Jehova: Ang akong katawohan sa sinugdan nanlugsong ngadto sa Egipto aron sa pagpuyo didto: ug ang Asiriahanon mingdaugdaug kanila sa walay gipasikaran.
52:5 Busa karon, unsa bay akong pagabuhaton dinhi, nagaingon si Jehova, sanglit ang akong katawohan ginaagaw sa walay bili? sila nga nagahari kanila nanag-uwang, nagaingon si Jehova, ug ang akong ngalan sa kanunay sa tibook nga adlaw ginapasipalahan.
52:6 Tungod niini ang akong katawohan makaila sa akong ngalan: busa sila makaila niadtong adlawa nga ako mao siya nga nagasulti: Ania karon, mao manako.
52:7 ¶ Pagkatahum sa ibabaw sa kabukiran sa mga tiil niadtong nanagdala sa mga maayong balita, nga nanagmantala sa pakigdait, nga nanagdala ug mga maayong balita sa kaayohan, nga nanagmantala sa kaluwasan, nga nanag-ingon sa Sion: Ang imong Dios nagahari!
52:8 Ang tingog sa imong mga magbalantay! ila nga gipatugbaw ang ilang tingog, nanagdungan sila sa pag-awit; kay sila makakita sa mata ug mata, sa diha nga si Jehova mobalik na sa Sion.
52:9 Hunat sa paglipay, panag-awit sa pagdungan, kamo nga nangagun-ob nga mga dapit sa Jerusalem; kay gilipay na ni Jehova ang iyang katawohan, iyang gitubos na ang Jerusalem.
52:10 Gihukasan ni Jehova ang iyang balaan nga bukton diha sa mga mata sa tanang mga nasud; ug ang tanang mga kinatumyan sa yuta nakakita na sa kaluwasan sa atong Dios.
52:11 Pahalayo kamo, pahalayo kamo, gumula kamo gikan dinha, ayaw pagkamkam ug butang nga mahugaw:; gumula kamo sa iyang taliwala; panaghinlo kamo sa inyong kaugalingon, kamo nga nanagdala sa mga sudlanan ni Jehova.
52:12 Kay kamo dili managgula nga managdali, ni manlakaaw kamo nga magakalagiw: kay si Jehova magauna kaninyo; ug ang Dios sa Israel maoy magapalikod kaninyo.
52:13 ¶ Ania karon, ang akong alagad magahimo sa pagkabuotan, siya pagabayawon ug igapataas ug mahataas gayud kaayo.
52:14 Sama sa kadaghanan nanghibulong kanimo (ang niyang nawong nasamadsamaran gayud labaw kay sa bisan kinsa nga tawo, ug ang iyang dagway labaw pa kay sa mga anak sa mga tawo),
52:15 Sa pagkaagi nga siya magabisibis sa daghanang mga nasud; ang mga hari managtak-um sa ilang mga baba sa atubangan niya: kay kadtong wala pa ikasugilon kanila makita nila; ug kadtong wala nila hidunggi, ila nga hisabtan.
Created with HTMLCompiler by BibleDatabase
Hosted by Webnet77.com


text:
8:1 ¶ Busa, sila nga anaa kang Cristo Jesus dili na karon mga hinukman sa silot.
8:2 Kay ang kasugoan sa makabuhi nga Espiritu pinaagi kang Cristo Jesus nagpahigawas kanako gikan sa balaod sa sala ug sa kamatayon.
8:3 Kay ang wala mahimo sa kasugoan nga nahuyang pinaagi sa unod, kini sa Dios nahimo, nga mao: nga sa pagpadala niya sa iyang kaugalingong Anak nga diha sa dagway sa usa ka masal-anon nga unod ug alang sa sala, ang sala diha sa unod iyang gihukman sa silot,
8:4 aron ang matarung nga gimbut-an sa kasugoan matuman sa sulod nato nga wala magkinabuhi uyon sa unod, kondili uyon sa Espiritu.
8:5 Kay ang mga nagakinabuhi uyon sa unod mga makilawasnon sa ilang panghunahuna, apan ang mga nagakinabuhi uyon sa Espiritu nagapanghunahuna sa mga butang sa Espiritu.
8:6 Ang panghunahuna alang sa unod mosangpot sa kamatayon, apan ang panghunahuna alang sa Espiritu mosangpot sa kinabuhi ug kalinaw.
8:7 Kay kaaway sa Dios ang panghunahuna nga alang sa unod; kini nagadumili sa pagpailalum sa kasugoan sa Dios, sa pagkatinuod dili kini makahimo sa pagpailalum niini;
8:8 ug ang mga anaa sa unod dili makapahimuot sa Dios.
8:9 Apan kamo wala diha sa unod, hinonoa anaa kamo sa Espiritu kon tinuod man nga ang Espiritu sa Dios nagapuyo diha sa sulod ninyo. Ang wala magbaton sa Espiritu ni Cristo dili iya ni Cristo.
8:10 ¶ Apan kon anaa si Cristo sa sulod ninyo, bisan patay kamog mga lawas tungod sa sala, ang inyong mga espiritu buhi tungod sa pagkamatarung.
8:11 Kon nagapuyo sa sulod ninyo ang Espiritu sa nagbanhaw kang Jesus gikan sa mga patay, siya nga nagbanhaw kang Cristo Jesus gikan sa mga patay magahatag usab ug kinabuhi nganha sa inyong mga kamatayong mga lawas pinaagi sa iyang Espiritu nga nagapuyo sa sulod ninyo.
8:12 Busa, mga igsoon, mga utangan kita, dili ngadto sa unod aron magkinabuhi kita uyon sa unod--
8:13 kay mamatay kamo kon magkinabuhi kamo uyon sa unod, apan mabuhi kamo kon pinaagi sa Espiritu inyong patyon ang mga binuhatan sa lawas.
8:14 Kay ang tanang ginamandoan sa Espiritu sa Dios, mga anak sila sa Dios.
8:15 Kay wala kamo makadawat sa espiritu sa pagkaulipon aron mangahadlok na usab kamo, hinonoa maoy nadawat ninyo ang espiritu sa pagkainanak. Sa dihang managtuwaw kita sa pagpangamuyo nga magaingon, "Abba! Amahan!"
8:16 ang Espiritu gayud mao ang magapanghimatuod uban sa atong espiritu nga kita mga anak sa Dios,
8:17 ¶ ug nga kon kita mga anak, nan, mga manununod diay kita, mga manununod sa Dios ug mga isigkamanununod uban kang Cristo, kon moantus man kita uban kaniya aron pagahimayaon usab kita uban kaniya.
8:18 Giisip ko nga ang mga pag-antus niining panahona karon dili takus ikagtandi sa himaya nga igapadayag ra unya kanato.
8:19 Kay ang tibuok kabuhatan nagapaabut nga mahinamon sa pagkapinadayag sa mga anak sa Dios;
8:20 kay ang kabuhatan nailalum sa kakawangan, dili tungod sa kaugalingong pagbuot niini, kondili tungod sa pagbuot niya nga mao ang nagpahimutang niini diha, uban sa paglaum;
8:21 kay ang kabuhatan ipahigawas ra unya gikan sa kaulipnan sa pagkadunot, ug makaambit kini sa mahimayaong kagawasan sa mga anak sa Dios.
8:22 Nahibalo kita nga ang tibuok kabuhatan nanagduyog sa pag-agulo sa pagbati hangtud karon;
8:23 ug dili lamang ang kabuhatan ra, kondili kita gayud usab nga mga nanagpakabaton sa unang mga bunga sa Espiritu nagaagulo sa sulod nato samtang nagapaabut kita nga mahinamon nga pagasagupon ingon nga mga anak, nga mao ang pagtubos sa atong mga lawas.
8:24 Kay diha sa maong paglaum nangaluwas kita. Apan ang paglaum nga makita dili paglaum. Kay kinsa bay nagalaum alang sa butang nga iyang makita?
8:25 Apan kon magalaum kita alang sa butang nga dili makita, nan, magapaabut kita niini uban sa pailub.
8:26 ¶ Sa ingon usab nga paagi, ang Espiritu motabang kanato sa diha nga magmaluyahon kita; kay kita ugod dili man makamaong moampo sa hustong inampoan, apan ang Espiritu mao ang mangunay sa pagpangamuyo alang kanato uban ang laglum nga mga pag-agulo nga dili arang malitok sa pulong.
8:27 Ug siya nga mao ang nagasusi sa mga kasingkasing sa mga tawo nasayud kon unsa ang hunahuna sa Espiritu, kay ang Espiritu magapangamuyo man uyon sa kabubut-on sa Dios alang sa mga balaan.
8:28 Kita nasayud nga diha sa matag-usa ka butang ang Dios nagabuhat ug maayo uban kanila nga mga nahigugma kaniya ug mga tinawag sumala sa iyang katuyoan.
8:29 ¶ Kay sila nga mga giila niyang daan gikabut-an usab niyang daan nga mahisama sila sa dagway sa iyang Anak, aron kini siya mahimong maoy panganay sa daghang mga magsoon.
8:30 Ug sila nga gikabut-an niyang daan, iya usab sila nga gitawag; ug sila nga iyang gitawag, iya usab sila nga gimatarung; ug sila nga iyang gimatarung, iya usab sila nga gidala ngadto sa himaya.
8:31 ¶ Busa, unsa may atong ikasulti mahitungod niini? Kon ang Dios dapig kanato, kinsa pa man ang batok kanato?
8:32 Siya nga wala magpahigawas sa iyang kaugalingong Anak kondili mitugyan hinoon kaniya alang kanatong tanan, dili ba ihatag usab niya kanato ang tanang mga butang uban kaniya?
8:33 Kinsa ba ang mopasakag sumbong batok sa mga pinili sa Dios? Ang Dios mao ang nagapamatarung.
8:34 Kinsa man ang mopakanaug sa hukom sa silot? Siya ba si Cristo Jesus, ang namatay, oo, ang nabanhaw gikan sa mga patay, ang anaa karon sa too sa Dios, ang nagapangamuyo gayud alang kanato?
8:35 Kinsa ba ang makapahimulag kanato gikan sa gugma ni Cristo? Ang pag-antus ba, o ang kasakitan, o ang paglutos, o ang gutom, o ang kahubo, o ang katalagman, o ang espada ba?
8:36 Ingon sa nahisulat: Tungod kanimo ginapamatay kami sa tibuok nga adlaw; ginaisip kami nga daw mga karnero nga ilihawon."
8:37 Dili, hinonoa niining tanang mga butanga labaw pa kita ka mga mananaug pinaagi kaniya nga nahigugma kanato.
8:38 Kay masaligon ako nga walay kamatayon, o kinabuhi, o mga manolunda, o mga punoan, o mga butang karon, o mga butang umalabut, o mga gahum,
8:39 o kahabugon, o giladmon, o bisan unsa diha sa tibuok kabuhatan, nga arang makapahimulag kanato gikan sa gugma sa Dios, sa gugma nga anaa kang Cristo Jesus nga atong Ginoo.
Created with HTMLCompiler by BibleDatabase
Hosted by Webnet77.com


text:
I was browsing my old files and saw this thing I made way back 2003 for my "Preaching" subject but I scrapped it cause it was irrelevant for the theme.
I just revised it and add few things so this can be relevant in 2016.
Ang Gugma kaniadto ug karon
Gugma ang pinaka maanindot nga Gasa
Gikan sa atoang Labing Gamhanang Magmumugna.
Kaniadto, Usa ra ang depinasyon, diskripsyon ug eksplenasyon...
Ang Gugma, Gugma ra. Wa nay daghang kuskos balungos, Gugma ray ikaingon.
Karon aduna na kini’y mga kundisyon, komisyon, ug adiksyon.
“Aduna koy Car...” mao ang gugma nahimong kunsumisyon.
Kaniadto adunay forever tungod kay ang manag irog
maantigo maghunahuna ug solusyon sa lisod nga sitwasyon.
Karon adunay forever... forever gailis ilis
tungod sa kaantigo mag isip, “biya” ang da best
para wagtang ang pag-antos sa kinabuhing gitawag nga pakshet.
Kaniadto ang gugma is selfless.
Buhaton ko ang tanan makita ko lang ang pahiyom nimong
Makapahayag sa gadag-um nakong kinabuhing gidagmalan.
Karon ang gugma is self-less... self-less maong para sa tanan.
Kanindot paminawon apan ang tumong lamang tanan matilawan.
Kaniadto uso ang nakaw tingin, panguyab, pakasal, ug magkaanak.
Karon uso na ang buntis, dayon pakasal, dayon panguyab...
dayon nakaw tingin kung asa gisuksok ang sweldo
tungod kay di kumpleto ang giendorso.
Kaniadto ang gugma usa kini ka legal nga adiksyon
Tungod kay kini ang kumpletos rekados nga solusyon
sa kinabuhing masulob-on.
Maong ang nahitabo Love is like Centrum, "you complete me." J
Karon usa na kini ka droga nga ginalikayan
Tungod sa sakit nga masinatian sa usa ka gibiyaan
Ug kung ikaw minyoan mura na ikaw ug gisentensyahan
Maong ang nahitabo Love is atik atik depende na lang sa mabitik L
Sama usab kini sa Oplan Tokhang ni Bato ug Presidente Digong...
Kaniadto Manuktok ug muhangyo
Aron ang kamot sa bae mapangayo.
Karon manuktok, tago, dayon hayang...
Mao ang kaugmaon patay ug mawagtang.
Ikaw makabuluhanong tawo
Kanus-a ka nahimugso,
Karon, kagahapon, o kaniadto?
Unta ikaw makaamgo
Nga ang gugmang tunhay
Dili inusarang kahayahay
Apan kini pang kinatibuk-ang kalipay.